text:
SKOA ta wardando plan pa reapertura di scol
Articulo original cortesia di NoticiaCla
Mientras cu nan si a traha nan protocol interno, Stichting Katholiek Onderwijs Aruba (SKOA) no a ricibi ningun protocol di parti di gobierno (lesa: minister Rudy Lampe y e crisis team di COVID 19), con y kico mester haci ora cu scolnan habri bek, dia nan habri bek.
Manera ta conoci, pa di 4 biaha gobierno a cambia e fecha di reapertura, y awor SKOA mescos cu tur otro directiva di scolnan na Aruba, ta wardando pa tende ki dia porfin scolnan lo habri na Aruba. Asina su director Anuesca Baly a bisa noticiacla.com diamars. E decision mester bin di minister di Enseñansa Rudy Lampe y e crisis team. Y ya cu SKOA a traha delanta, e lo no ta hopi trabou pasobra e plan di nan ta cla y tin cu djis adapta esaki cu e plan di crisis y di gobierno.
NO PREPARA PA COVID19
Baly ta admiti cu ningun scol na Aruba tabata prepara pa e situacion aki unda cu di un dia pa otro scol a cera y unda cu gobierno a ‘duna opcion’ pa practica e asina yama ‘online learning’, osea duna les for di cas of na cas. Paisnan grandi manera Hulanda no tabata mucho problema pasobra pa hopi tempo caba nan ta trahando cu e sistema digital aki. Pa Aruba, esaki tabata algo practicamente nobo. Pregunta segun Baly, ta si implementando e metodo ‘nobo aki’ na Aruba, ki tipo di calidad di enseñansa esaki lo bira y si esaki ta igual na duna les na scol den un lokaal. Riba esaki Baly su contesta ta un simple ‘no’. “No ta tur mucha nan ‘begin situatie’ ta mescos” Baly ta cuminsa splica. Cu esaki, e kier men cu tin mucha cu tin su mesun camber y facilidad unda cu siña asina ta mas facil, mientras cu otronan no tin e mesun fortuna. Pa e ultimo aki, e enseñansa asina (na cas den forma digital) lo no funciona. E ta un realidad di hopi cas cu no tin e forma adecua pa duna les of haya les na cas manera cu ta ser rekeri. “Nos no por sconde esey y bisa cu no ta asina” Baly ta sigui bisa.
ENCUESTA
E director ta referi na un encuesta cu a haci entre e mayornan pa sa e situacion di facilidad pa por haci ‘online learning’. E encuesta ta puntra p.e. cuanto mucha tin aparato (device) manera computer of laptop, bon comunicacion di internet etc. E encuesta no ta cla debi cu e ta uno basta grandi, pero ya tin riba 3 mil respuesta (1/3 parti) y por saca afor caba cu no mas cu 40% di e casnan tin internet confiabel. “E ora bo ta puntra bo mes, kico bo ta dunando como enseñansa” Baly ta bisa. E ta sigura cu e ta pro digitalisacion, pasobra SKOA ta frontrunner, pero den lokaal na scol. Esaki pasobra esey ta haci e les mas atractivo pa e muchanan y docente. Pero esey no necesariamente kier men cu na cas tambe e lo funciona. Digitalisacion no mester trece desigualdad social bou di alumnonan.
HABRI SCOL BEK
Mientrastanto SKOA, mescos cu otro directivanan di scol na Aruba, kier haya un fecha exacto di ki dia scolnan na Aruba lo por habri atrobe. Ya ta di 4 biaha cu ta pospone e fecha proponi, y esaki ta crea un incertidumbre no solamente pa docente y alumnonan, pero tambe pa directivanan di scol y mayornan. Y den e asunto di reapertura di scol, Baly ta compronde e punto di e sindicato SIMAR cu a bisa noticiacla.com caba cu nan ta pro e decision pa tene scolnan cera. Esaki pasobra kier sa cu ora cu scol habri bek, kico lo ta e protocol cu e scolnan mester sigui. “Bo no por bin bisa 5 pa 12 cu mayan scol ta habri y bo no a prepara e schoolbestuurnan pa bay prepara con e scolnan ta habri” Baly a bisa. Como tal den e parti ey, e ta comparti e opinion di SIMAR pa no habri scol ainda. “Mi tin cu bisa si, cu como schoolbestuur responsabel, nos di SKOA (mescos cu nos a traha na veiligheids protocol pa e School Examens por a tuma lugar e siman aki), interno cu cabesantenan a traha diferente denk tank pa sa kico ta bira e noodplan pa ora cu scol habri bek y dia cu minister dilenea nan plan pa habri scol. SKOA no a warda y a traha nan plan y banda di esaki, lo sigui yena e ‘raamwerk’ cu DVG y gobierno stipula pa loke ta reapertura di scolnan”.
CUANTO MUCHA DEN KLAS
Un di e preguntanan cu SKOA tin p.e. ta con lo atende cu e regla (carta) cu a keda poni for di un par di lunas atras (aña pasa juni) y cu a ripiti atrobe algun siman atras, unda cu ta bisa cu docentenan cu ta penshonado no mag di traha, mester tin 28 alumno den klas, etc. E pregunta cardinal segun Baly ta si mester tin 28 mucha den klas ainda awor cu e situacion nobo cu COVID19 a trece cu ne? “Con bo ta bay resolve esey si bo tin social distancing? Kico bo ta verwacht di e school besturen pa haci?” Baly ta puntra su mes. Ta sigui parti dos.


c: text/html

text:
Kresementu i desaroyo mundial riba tereno finansiero, i huntu ku esaki tambe desaroyo den kriminalidat finansiero, ta pidi desaroyo di konosementu i mas kolaborashon den e retnan riba tereno di Kriminalidat Finansiero Ekonómiko (Financieel Economische Criminaliteit, FINEC). Kuerpo Polisial Hulanda Karibense, den kolaborashon ku Inter-Continental University of the Caribbean, ku sosten finansiero di Ministerio Públiko, a desaroyá i realisá un kurso di 3 aña pa tur partner den siñalamentu i bataya kontra kriminalidat finansiero. Aruba,Kòrsou i Sint Maarten tambe ta partisipá na e kurso.
E kolegio di hefenan di Kuerpo a palabra pa brasa i sostenée inisiativa aki e aña nan benidero. Koleganan polisial i partnernan por sigui e kurso aki ku Prof. Drs. Wagneri Prof. Dr. Cijntje ta duna. E 3 añanan benidero lo duna e kurso aki riba kada pais ku e meta pa forma un retamplio kontra e forma di kriminalidat aki i pa stimulá desaroyo di konosementu i kolaborashon entre partnernan.
Kuerpo Polisial Hulanda Karibense tambe a lanta un unidat di FINEC separá ku ‘taakaccenthouders’ i ta spera di fortalesé reshèrshi finansiero i hasi Hulanda Karibense mas seif dor di e desaroyo aki. Despues di e start na Aruba, Hulanda Karibense tabata na turno e simannan tras di lomba. Tabatin hopi partisipante i nan satisfakshon tabata grandi. Esaki tabata un paso importante i pues otro aña lo inisiá e kurso aki di nobo.
Post Views:
12

robotstxt: allowed

filter: keep


text:
Oferta di kuido
Menthal Health Caribbean ta duna kuido di salú mental na hóben i adulto na Hulanda Karibense. E tipo di problemátika por varia di un problema simpel ku no ta presentá regularmente te na unu pisá i kompleho. Nos ta traha prinsipalmente ambulante den kooperashon estrecho ku e sistema di sosten formal i informal. Wak nos video.
Nos ta ofresé kuido adaptá na nesesidat di e kliente. Nos ambishon ta pa drecha e kalidat di bida di e abitantenan di Hulanda Karibense. P’esei nos ta brinda tur hende – di grandi te chikí – kuido di salu mental di alto kalidat. Bon kuido pa nos ta nifiká ku no únikamente nos tin bista riba e salú i bienestar di e kliente, pero ku nos tin bista tambe riba e influensia di e otro áreanan di bida manera, trabou, bibienda i finansa. Tumando na kuenta ku kada un kliente ta úniko: nos ta brinda kuido personalisá. Mira nos balornan fundamental akinan.
Lesa mas informashon di nos diferente departamento akinan:


text:
Nicolás Maduro
Nicolás Maduro Moros (Caracas, Venezuela, 23 di november 1962), ta presidente di Venezuela (2013-presente). Prome ku a okupa e puesto aki, e tabata presidente di e asamblea nashonal di Venezuela, entre yanüari 2005 pa ougustus 2006. Entre ougustus 2006 te ku janüari 2013, Maduro tabata minister di asuntunan exterior. Entre october 2012 pa mart 2013, e tabata vice presidente di Venezuela. Despues di e morto di presidente Hugo Chávez, Maduro a wòrdu elegí komo presidente di Venezuela riba 19 di aprel 2013. Maduro a ganá e elekshon di 2013 ku 7.587.532 voto (50,61%) mientras su oponente, Henrique Capriles Radonski, a hanya 7.363.264 voto (49,12%)--un margen di 1,5%.
Maduro ta lider di e Partido Sosialista Uni di Venezuela (PSUV). Prome ku ela bira un politiko, e tabata konduktor di konvoi i un lider di sindikato den e metro di Caracas. Maduro ta kasa ku Cilia Flores, un politiko, ku a remplas'e komo presidente di e asamblea nashonal den 2006, asina birando e prome muhé ku a okupa e puesto aki.


text:
Diadomingo 24 juni 2018 a tuma lugar den CDGT na Dakota e di dos wega di e gran final di Aruba su Futbol Division uno,entre United y Brazil jrs cu ta luchando pa subi e Division Maximo di Aruba su Futbol esta Division di Honor.
Despues cu den nan prome compromiso tambe wega a termina den un empate na un gol pa banda.
Den e wega aki nos mester bisa cu ambos equipo a bin pa bai cas cu e victoria, caminda cu den e prome 45 minuut nan di wega Brazil jrs tabata e equipo cu a crea mas oportunidad caminda cu e portero di United na diferente biaha a trece salbacion y por a tene su gol limpi, United aki aya a crea algun chens pero tabata e defensa di Brazil jrs tabata bon posishona caminda nan tabata rechasa e bala y kita tur peliger,
Den e di dos parti di wega Brazil jrs ta sigui preshona pero no por a concretisa , den e minuut nan final United tabata den atake pero tabata e keeper cu a trece salbashon.
Wega ta termina sin anotashon y asina mester hunga un di tres wega pa asina wak ta cual equipo lo hunga e proximo Campeonato den e Division mas halto di Aruba su Futbol 2018-2019.


text:
DURANTE BISHITA DI PROME MINSTER NA COLEGIO LAURA WERNET PASKEL A inaugural Hofi Mo Dechi
E siman aki, den su recorido na scolnan en conexion cu celebracion di Dia di Himno y Bandera, Prome Minister Evelyn Wever-Croes hunto cu coleganan Minister Xiomara Maduro y Minister Chris Romero y Parlamentarionan di Fraccion di MEP, tabata tin e honor di asisti na e inauguraciondi Hofi Escolar di Colegio Laura Wernet Paskel, Hofi Mo Dechi. E bishitanan na scolnan ta tuma luga manteniendo tur regla stipula di DVG.
Na yegada na e scol, e mandatarionan a wordo ricibi door di e cabesante Bernadette Figaroa-Geerman kende a prepara un mainta cultural pa tur e invitadonan. Sigur un mainta amenona unda e mandatarionan por a disfruta di un show cultural presenta pa e alumnonan cu canto y baile. Presente tambetabata directora di SKOA Juff Anuesca Baly, Directora di Santa Rosa, famia Werleman y demas invitadonan. Sr. Mo Dechi tambe tabata presente pa asina por a haci e acto di inauguracion di e Hofi Escolar cu ta hiba su nomber.
Prome Minister na su turno a duna un discurso gradiciendo y felicitando e scol pa nan tremendo presentacion. Alabes a tuma e oportunidad di combersa cu e alumnonan riba e topicodi Aruba su dia nacional y kico tur e dia aki tin di ofrece nacada un di nan, entre otro e amor pa Aruba, e cuminda criyoyoy hisamento di e bandera. Un danki na e cabesante, docente y alumnonan pa tur e esfuerso cu nan a pone den haci e maintaaki uno inolvidabel.


text:
E atracadornan a benta e dama abao y a bay cu mas di 3 mil florin y joyas!
Diahuebs anochi a drenta informe di un caso di atraco na un cas na Jucuri, mesora a dirigi patruyanan na e sitio. Na yegada di e patruya a bin compronde cu aki ta trata di un caso di atraco cu a sosode como 20 pa 30 inuut promer cu e patruya a yega. 2 Persona masculino habla spaño a drenta cu arma den man di cual un di nan a bente abao esaki tabata bisti cu carson tipo joggers shinishi scur y un sweater shinishi scur y bisti cu un keds adidas shinishi cu preto. E tipo aki tabata di 1,75 meter halto y color bruin cla. E otro atracador si e no ta corda con e tabata bisti.
Cuerpo policial ta informa
Diahuebs anochi pa 9: 50 central ta wordo notifica di un atraco arma a tuma lugar na un cas na Jucuri.
Na yegada di e patruya por a compronde cu dos hende homber cara tapa tur dos cu arma di candela a drenta e cas y a atraca un señora.
Tur dos atracado ta papia spaño. Un di e atracador tabata tin carson shinishi scur bisti y keds shinishi cu preto color , di cuero bruin y estatura di mas o menos 1.75 meter.
E atracadornan lo mester a bay cu placa ( mas o menos afl 3000,-) y joyas. No por bisa si nan lo a huy na pia of a haci uso di auto pa cu esaki.
Atraco team a presenta na e sitio pa cuminsa e investigacion . Polis technico y tambe slachtofferhulp a presenta.
Cuerpo policial ta haci un apelacion pa es cu a wak algo of sa algo jama e tiplijn di polis cu ta 11141.


text:
Inscripcion pa Naturalisatietoets 2018
Seccion Examenbureau di Departamento di Enseñansa Aruba ta informa cu e prome ronda di inscripcion pa e Prueba di Naturalisacion (Naturalisatietoets) pa aña 2018 ta habri entrante dia 4 di januari 2018.
20 Buki Nobo na Papiamento pa Mucha y Hoben
Proyecto Idioma di Departamento di Enseñansa tin e sumo placer di participa cu tin 20 titulo di ficcion nobo na Papiamento pa nos muchanan y hobennan. A traha e bukinan aki principalmente pa uzo na scol y cu grupo meta hopi varia den mente.
Departamento di Asunto Social ta aplaudi decision pa Scol Multilingual na tur scol
Acceso na educacion ta un condicion necesario, pero no suficiente pa un desaroyo humano balansa. Na Aruba, acceso na educacion basico (publico) ta un derecho mara den nos constitucion.
Minister di Enseñansa ta elabora riba digitalisacion y psml
Minister di Enseñansa dr. Armando Lampe recientemente a traves di e plataforma di media social “facebook” a elabora riba e topiconan Digitalisacion y Scol Multilingual.
Despedida pa mentor Charité Hu-a-ng-Brion
Den Haag – Recientemente a tuma lugar na Gabinete di Aruba despedida pa studiementor di Den Haag, Delft y Leiden, sra. Charité Hu-a-ng-Brion.
Emocionante entrega di premio Appel di Oro 2017 na scol
Ministerio hunto cu Departamento di Enseñansa Aruba tawatin e honor pa organisa un biaha mas e proyecto di reconocemento Appel di Oro.
Minister ta anuncia implementacion di Scol Multilingual
Minister di Enseñansa, Ciencia y Desaroyo Sostenibel, Dr. Armando Lampe a anuncia e plan di implementacion di scol multilingual respondiendo na e sociedad multilingual di Aruba.
Stichting Tooby cu regalo pa scolnan Primario
Recientemente Stichting Tooby a ofrece scolnan primario na Aruba un CD titula “Tooby y e porkeria den mondi”, un pelicula anima cu ta siña e muchanan con pa anda cu naturalesa.
Minister Plenipotenciario ta reuni cu mentornan na Hulanda
Den Haag – Minister Plenipotenciario Guillfred Besaril durante un reunion na Gabinete di Aruba a cera conoci cu e team di mentornan cu ta guia nos studiantenan na Hulanda.
Minister di Enseñansa ta reuni cu partners y stakeholders
Minister di Enseñansa dr. Armando Lampe recientemente a cuminsa reuni cu diferente partners y stakeholders den enseñansa na Aruba.


text:
Encuesta pa Mayor relaciona cu COVID-19
Ministerio y Departamento di Enseñansa Aruba ta ofrece e oportunidad na tur mayor di alumnonan di scol Preparatorio y Basico na Aruba pa yena un encuesta relaciona cu e situacion di COVID-19. Lesa mas
Ultimo dia pa inscribi pa Landsexamen 2021
Departamento di Enseñansa Aruba (DEA) seccion Examenbureau ta recorda un y tur cu ultimo dia pa inscribi pa landsexamen MAVO, HAVO, VWO 2021 ta diaranson dia 30 di september 2020.
Randvoorwaarden openstellen onderwijsinstellingen
De Directie Volksgezondheid (DVG) heeft randvoorwaarden opgesteld die de minimale vereisten weergeven waaraan onderwijsinstellingen zich dienen te houden voor het openstellen.
Implementatie Bedrijfskunde en Economie op de mavo (doc)
Implementatieplan
Juni 2020
EU Teacher Academy cu training online
Bureau Europese Unie en Koninkrijksrelaties y Departamento di Enseñansa Aruba ta informa cu e plataforma educativo online di Union Europeo pa maestro “EU Teacher Academy” ta presenta un training online (MOOC) di e sistema nobo yama: ErasmusAccreditation.
Landamento Escolar ta bay cuminsa den Kleuter
Landamento Escolar ta un programa di Departamento di Enseñansa Aruba (DEA) den cual muchanan durante ora di scol ta haya instruccion di landamento. E programa financia pa Gobierno di Aruba ta existi ya pa 28 aña.
Rekenbeleid mavo, havo en vwo (doc)
Adviesnota
Juni 2020
Ayudo financiero extra pa aña escolar 2020-2021
Den luna di october tur persona cu ta den bijstand y cu ta bay scol, tin e posibilidad di haya un ayudo financiero extra. Esaki ta wordo paga un biaha so y ta consisti di dos parti: 1 ‘Schooluitkering’ (subsidio escolar) y 2 ‘Ouderlijke bijdrage’ (contribucion di mayor).Scroll To Top


text:
WILLEMSTAD – Dia 14 i 29 di mei próksimo, plataforma kontra abusu di animal SADA, huntu ku Stichting Dierenbescherming Curaçao, ta inisiá e proyekto piloto di kastrashon i sterilisashon boluntario den diferente bario di Kòrsou.
Diferente organisashonnan ku ta traha pa derechonan di bestia a uni forsa pa realisá e proyekto importante akí. E ophetivo ta pa redusí e poblashon di kachó di kaya riba nos isla, unda ta purba di sterilisá mas tantu kachó posibel.
Resultado duradero
Según Gregory Berry, presidente di Stichting Dierenbescherming Curaçao, mester ripití e kampaña akí sigur kuater biaha pa aña pa esaki duna resultado duradero. Tambe Stichting Dierenbescherming Curaçao ta apelá na pueblo di Kòrsou pa sostené e kampaña akí finansieramente, paso kada operashon ta kosta un promedio di 100 florin pa kachó. “Si nos tur kontribuí, maske ta ku un montante chikí, nos por yuda un gran kantidat di kachó”, Berry a splika.
Problema finansiero
Pa falta fondo, e fundashon di 65 aña pa basta tempu a enfrenta problema finansiero. Despues ku e bestür anterior a baha, Berry i su tim a tuma e batuta over na mart 2015. “Nos a hasí un esfuerso pa rekoudá mas fondo i invertí den inisiativanan ku ta tene e fundashon na bida”, ela splika. “Esaki a duna fruta i pa promé biaha den shete aña, nos a sera aña sin perdida”. E fundashon a organisá un konsierto, un kaminata pa bestia i a aserka diferente negoshinan grandi pa bira ‘Goodwill Partner’ dor di kumpra un akshon.
Sírkulo visioso
E gastu mas grandi ta e operashon di e asilo, unda ta yuda e animalnan ku ta kaná los riba kaya. Alabes tin gastunan mara na e partí edukativo, unda ta realisá varios kampañanan di konsientisashon. “Si bo no eduká, e asilo ta keda yena ku bestia i esaki ta kreá un sírkulo visioso. Aktualmente nos tin kasi 96 animal”, Berry a kontinuá.
Tambe Berry ke pone un inspektor di keho nobo, pa kontrolá e bestianan ku a ser adopta. “Nos mester tin mas mihó kontrol riba e hendenan, i si nan ta kuida e animal ku nan a adopta”. Según Berry, e problema di más grandi di nos komunidat ta e manera ku hende ta mira un bestia. “Si tin desaroyo den e mentalidat, unda awó hopi hende ta tuma un bestia komo kompaño i paso genuinamente gusta bestia”, ela splika.
Konteo general
Resientemente, e fundashon a hasí un konteo di bestia general, unda aworakí e ta hinkando tur informashon den un database, kual e fundashon ta spera di presenta pronto. Durante di e konteo, a partí Kòrsou den zona, unda por a determina kuantu kachó di kaya tin relashoná na e respektivo barionan. Tambe a inventarisá e sekso di e kachónan i si nan ta sterilisá of no.
Na juni 2015, Berry a bishitá minister Whiteman, pa splik’e e importansia di e asilo i kon gobièrnu por sostené su aktividatnan. Whiteman a aparta 100 mil florin di gobièrnu pa e fundashon, i na desèmber Berry a komprondé di e sekretario general ku e sèn ta na kaminda. “Ainda nos a haña e sèn riba nos kuenta, pero nos ta keda positivo”, Berry a añadi. Lamentablemente e kontribushon gubernamental akí no ta algu struktural, i sin esaki, e fundashon no por plania i implementa un strategia efektivo.
Permit di Kachó
“Nos a traha un konsepto di lei pa introdusí un pèrmit di kachó, unda e bestia mester ta sterilisá i bakuna, i mester tin un chip di identifikashon pa asina regula e populashon di bestia”, Berry a konkluí.
Outor Deya Mensche


text:
Pa e peticion di un lista laboral mester trece un formulario di lista laboral.
Lista laboral (Arbeidslijst)
Descripcion
Riba e lista laboral ta menciona e orario di cuminsa y termina di un dia laboral normal pa tur grupo of pa un cierto grupo di trahado den e negoshi. E hefe of manager di un empresa tin e obligacion di percura:
- pa e lista laboral ta coloca den e negoshi na un lugar cu ta facilmente accesibel pa e trahadonan en cuestion y cu nan por tuma conocemento di esaki.
- pa entrega sin tardansa e lista laboral na e autoridad concerni.
Aki nan bo por download e model di un lista laboral (Arbeidslijst formulier DAO) of bo por busca un na Departamento di Labor. Mester yena e lista laboral segun e model nobo y entrega esaki na Departamento di Labor. E lista laboral mester contene e orarionan laboral actual. Mester yena e lista laboral completo, pues tur dato mester ta yena.
Ehecucion di articulo 28, prome inciso, di e Ley Laboral 2013 ta regla den Decreto Nacional di Ley registro Ley di Labor 2013. Articulo 1, inciso 3 cu ta regla e model y e obligacion di e doño di trabao pa entrega e lista laboral na Departamento di Labor pa nan por haci nan control.
Unda pa pidi'e? / Mas informacion na
Na e loket di Departamento di Labor. Si bo tin mas pregunta bo por mail simon.brete@aruba.gov.aw of arbeidsmarktonderzoek@hotmail.com of yama telefon 5837720 y pidi pa un trahado di e departamento di Bureau Arbeidsmarktonderzoek.
Orario di Departamento di Labor ta di dialuna pa dibierna di 8:00 pa 12:00 y di 13:00 pa 16:00.
Kico mi tin di hiba cu mi?
Cuanto tempo ta dura pa hay'e?
E periodo di espera ta un siman. Por haci peticion na Departamento di Labor..


text:
Oranjestad, Aruba: E Ordenansa Nacional di Centro di Cuido di Mucha (Kinderopvang) a haya aprobacion unanimamente den Parlamento. Esaki a exigi algun aspecto huridico y organisatorio esencial, unda cu Gobierno mester asumi cierto responsabilidad y esey a keda netamente haci bou maneho di ministerio di Asuntonan Social. Despues di algun analisis di estudio y raport, a opta pa lanta un Departamento di Mucha y Hoben (DMH), cu ta cay den e programa y presupuesto di Sociaal Crisis Plan. E Departamento di Mucha y Hoben (DMH) ta actualmente den su proceso final pa asina por cuminsa fungi huridicamente y oficial.
Pa por cumpli cu e exigencianan di e Ley di Kinderopvang a crea y start un estudio di MBO-3 ‘SPW opleiding kinderopvang’ conhuntamente cu FEPA y Fundacion Pa Nos Muchanan, pa e cabesantenan of propietario di Centro di Cuido di Mucha, cu no tin e nivel di estudio aki ainda. Dia 4 y 11 di september 2021 ultimo, e cabesantenan di tur Centro di Cuido di Mucha na Aruba tabatin e oportunidad pa registra p’e estudio. Nan mester a entrega algun documento rekeri, pa asina por inscribi y bin na remarca pa por sigui e estudio aki, cu ta programa pa cuminsa na januari 2022.
E siguiente paso ta, cu DMH ta sinta hunto cu Inspectoria di Enseñansa, pa asina por revisa y evalua tur e documentonan aki, pa conclui ken tur ta bin na remarca pa start e estudio. Dependiendo di e proceso aki y e cantidad di inscripcion cu a ricibi, lo tin posibilidad pa tur esunnan cu a registra, participa na e estudio aki. Te cu awor DMH ta hopi satisfecho cu e cantidad di participante inscribi, cu ta suma un total di 55 persona, di un total di 108 Centro di Cuido di Mucha, cu ta registra na DMH.
Kier a enfatisa cu e estudio di un MBO-3: SPW-opleiding kinderopvang ta ekivalente cu loke ta duna na EPI den e ramo di bienestar social y ta un di e rekesitonan, na momento cu e Ley KOPV drenta na vigor, unda lo e ta mara na un fase di transicion. Pues ta altamente recomendabel pa tur cabesante cu no tin un diploma di e nivel aki menciona, cumpli cu esaki dentro di e periodo di transicion.
Na mesun momento kier enfatisa tambe cu e curso: Urgentie Opleiding Kinderopvang, duna na 2003 bou supervision di Openbare Avondleergangen (OAA), ta riba un nivel di LBO. Pues loke nos ta brindando awo, ta un nivel mas halto y ta loke ta poni como exigencia den e ley.
Si acaso bo Centro di Cuido di Mucha no ta registra ainda por haci esaki via email adres: dmharuba@gmail.com.


text:
Ya yegando na clausura di nos campaña pa Election 2017, Partido MEP a tene su ultimo diadomingo pa un campaña masal di bario pa bario pa Saluda nos hendenan y yama nan danki pa nan sosten na nos partido.
Partido MEP a marca historia un biaha mas ora cu masalmente pueblo a responde na nos yamada pa campaña den tur bario di Aruba hunto cu lider di MEP, sra Evelyn Wever-Croes y tur e candidatonan.
Mes momento nos a organisa un accion pa recauda fondo pa yuda damnificadonan di Sint Maarten, accion #YudaSinMiedo na unda Aruba a mustra un biaha mas cu nos ta yuda nos rumannan den reino. Na nos diferente cedenan rond Aruba, nos a pone un buzon pa asina esnan cu e deseo di yuda, por a pasa y haci nan donacion. E donacion aki a wordo entrega na Rode Kruis Aruba cu lo percura pa e donacion aki yega su destino. Un danki na tur esnan cu a colabora den e acto di bondad y hermandad aki.
E campaña masal a termina na Plaza Starke den curason di Playa cu un actividad bon presencia y bou animacion di Robert Jeandor y su Solo Banda Show.
Den su discurso e anochi aki, Lider di MEP, sra Evelyn Wever-Croes a encurasha un y tur pa bay trankil e resto di dianan cu falta prome cu eleccion y pa tur sigui positivo pero firme y no laga ningun hende intimida ni provoca niun hende pa asina tur cos bay bon te dia di Victoria pa nos partido.
“Dia 22 di September, e desicion ta den nos man. Nos lo bay determina den ki man nos ta bay entrega e maneho di e pais aki. Nos ta bay determina con nos ta bay laga e pais aki pa nos yiunan y nan yiunan. Laga nos tur convence un hende mas pa deposita nan voto di confiansa den Partido MEP cu ta e unico speransa pa salba nos pais. Nos vision ta e solucion pa cambia e rumbo di nos pais pa un miho”, tawata e palabranan di curashamento di Lider di MEP.


text:
WILLEMSTAD – “Nos ta aktua pisá kontra arma di kandela”, Roger Bos ta bisa. Mitar aña pasá el a kuminsá traha komo prokuradó general (PG) pa Kòrsou, Sint Maarten i e islanan BES (Boneiru, Sint Eustatius i Saba).
“Den e lucha kontra e entrada di armanan pisá, nos ta buska kolaborashon ku e servisio di imigrashon, duana, marechaussee, wardakosta i marina real. Nos ta bini huntu riba un base regular. Nos ke stimulá esei pasobra e ta mas efektivo pa huntu nos propiná un klap kordiná.”
Kontrabanda for di Venezuela
No ta trata di solamente arma, Bos ta splika. “Hopi biaha un parti di eseinan ta bini ku e barkunan di fruta for di Venezuela, pero e ora ei no ta solamente arma tin na bordo: tambe muhé ku ta abusá di dje den prostitushon aki i hopi biaha tin droga tambe. Detekshon di e kargamentunan kombiná ei ta un di e problemanan grandi ku nos ta atendé.”
Bos ta enfatisá: “Tin kantidatnan grandi di arma ta drenta. E biahanan ku nos a kue nan, nos a mira kiko tin na bordo. Bo por konfiská 200 arma pero si den e siguiente barku tin 40 arma – òf mas – ta drenta den un tiru, bo no ta solushoná e problema.”
Bon organisá
“Ta trayektonan di kua nos tin sigur ku tin hende na Kòrsou metí den e organisashon”, Bos ta remarká di e kontrabanda via barku di fruta. “Ora un barku asina yega, mester risibí e kargamentu i tin un trùk di karga ku mester hiba e kargamentu un kaminda. Pues tin un organisashon i tin sierto hende ku ta bai dilanti, pues ku ta haña sèn i ku tin probecho, ora hende bini akibanda ku arma òf droga for di Venezuela.”
‘Nos sa ku tin hopi Venezolano na Kòrsou i ku, lastimamente, nos no por kue tur kos’ – Bos
“Nos no ta mira niun man di gobièrnu na Venezuela ta yuda prevení ku ta embarká e kargamentunan ei”, Bos ta bisa. “Pero nos no ta mira tampoko ku ta animá pa kosnan bin den nos direkshon. Tin historia asina ta sirkulá, pero nan no ta kuadra ku realidat.”
Labamentu di plaka?
Aki ta laba plaka ganá ku kontrabanda tambe? “Nos ta den full swing ku ofisinanan ku ta duna servisio finansiero-atministrativo pa limitá labamentu di plaka kriminal. Nos no tin e ilushon ku e ora ei no por laba plaka mas aki, pues, e ta sosodé.”
“Nos ta hiba e diálogo ku tur hende den e sektor finansiero, pero sigur nos tin mester di mas hende pa nos Financial Investigation Unit”, e PG ta atmití.


text:
Diesinku supermerkado aki na Boneiru ta partisipá na e proyekto aki. Mensualmente ta nota prèis di 60 produkto básiko na e supermerkadonan aki. Ta kompará e prèisnan aki pa asina yega na un lista di klasifikashon.
Meta di e proyekto aki ta pa konsientisá e konsumidó riba e diferenshanan di prèis den e supermerkadonan. Pagando bon tinu riba prèis di produktonan pa konsumí, e konsumidó ta skapa sèn ora di hasi kompras.
Hopi konsumidó ta haña ku gobièrnu mester pone un prèis máksimo riba sierto produkto. Sinembargo si esaki sosodé, e pregunta grandi lo ta si esaki lo kondusí na un nivel di prèis redusí generalmente. Realidat ta ku medidanan asina ta stroba merkado liber pa funshoná bon i no ta benefisiá e konsumidó. Ku merkado liber, supermerkadonan por kompetí ku otro stipulando prèisnan mas abou. Si e konsumidó skohe pa e supermerkado ku e mihó prèis e otro supermerkadonan tambe lo bai adaptá nan prèis.
Un otro meta di e proyekto “komparashon di prèis” ta pa krea mas transparensha di moda ku e konsumidó por skohe konsientemente pa e prèis mas kumbiniente. Hasiendo esaki e konsumidó mes ta influenshá funshonamentu di e merkado.
Na inisio di e proyekto pa kompará prèis a tene un enkuesta bou di e konsumidónan aki na Boneiru pa tin un midí di konosementu di konsumidó na punto di salida (‘nulmeting’). Den luna di yüli 2019 a tene e di dos enkuesta pa asina mira si e konsumidónan konosé i ta hasi uzo di resultado di e proyekto komparashon di prèis i tambe pa Unkobon haña un indikashon di e efekto.
Ku resultado di e enkuestanan lo hasi un evaluashon pa asina disidí ku lo kontinuá den 2020 ku e proyekto “komparashon di prèis”.
Durante e un aña di eksistensha di e proyekto por a nota basta movehon riba e lista di klasifikashon. Warehouse Bonaire a mantené e promé lugá durante henter aña. Ultimo lunanan no a bin kambio den e top 5. Remarkabel ta, ku tin menos diferensha entre e supermerkado mas karu i esun mas barata
Esaki pa motibu ku e supermerkadonan a amplia nan inbentario ku produktonan mas ekónomiko. Asina e konsumidó tin mas eskoho i por skohe e produkto ku mihó prèis.
Den luna di ougústús aki e diferensha entre nr. 1 Warehouse Bonaire i nr. 2 Wing Cheung a baha konsiderabelmente. Den luna di yüni 2019 e diferensha den e indèks tabata 15 punto. Den luna di ougústús esaki ta 5 punto. E otro supermerkadonan ku a subi di posishon riba e lista ta: New World Minimarket na Antriol, Zhung Kong Supermarket na Hato, Dragon City Supermarket na Antriol, van den Tweel Supermarket i Jia Xing Supermarket na Nikoboko Nòrt.
Riba e wèpsait www.unkobon.org por mira tantu e lista di e komparashon di prèis komo e “spreadsheet” ku tur prèis y informashon di e supermerkado partisipante. Tambe por mira fasilmente kua supermerkado tin e produkto mas barata di den e makutu.


text:
Parlamentario mr. Juan E. Thijsen a tuma nota cu e unico defensa cu ta sali pa cu e caso IBIS (ontheffingszaak, Paulgate) for di seno di AVP ta cu ta Partido MEP ta orkestra esaki.
Parlamentario mr. Juan E. Thijsen ta refuta esaki retundamente. MEP no tin nada di haci cu e investigacion di Ministerio Publico den e caso IBIS (ontheffingszaak, Paulgate).
Partido MEP como organisacion politico responsabel ta respeta e principio di Trias Politica y no ta mete e tarea di cada instancia. Ministerio Publico ta funciona independientemente di politica bao responsabilidad constitucional di Minister di Husticia. Ta bin acerca cu e investigacion ta haya ayudo di instancianan Hulandes riba cual mas cu logico Partido MEP no tin ningun influencia. E ponencia politico di AVP cu ta MEP ta orkestra e investigacion segun Parlamentario mr. Juan E. Thijsen ta hopi fofo ya cu si e tabata berdad mes awe lo tabata tin mas investigacion di no menos cu 6 Ministro y 3 ex Ministro cu tin duda riba nan, Ministronan Mike Eman, Benny Sevinger, Arthur Dowers, Michelle Hooiboer, Mike De Mesa, Paul Croes ya deteni y ex Ministronan Otmar Oduber, Richard Visser y Juan David Irausquin. Parlamentario mr. Juan E. Thijsen ta kere cu su persona y partido MEP a haci nan tarea como partido di oposicion pa indica constantemente pa 8 anja largo riba fayonan y fechorianan di AVP cu tin indicacionan fuerte di corupcion y di conflicto di interes y tambe cu organonan constitucional no ta worde respeta. Parlamentario mr. Juan E. Thijsen a tuma nota di rumornan cu e investigacion di Ministerio Publico den e caso IBIS (ontheffingszaak, Paulgate) no a origina na Aruba manera mester tabata ta pero cu ta den e caso di Rincon na Merca e nombernan di Ministronan Mike de Mesa y Paul Croes tabata briya anto Merca a pone precion riba Hulanda pa actua. Akinan Hulanda a manda su miho instancianan pa yuda den e investigacion. Parlamentario mr. Juan E. Thijsen ta spera cu esaki no ta berdad y cu ta nos propio Ministerio Publico a actua riba su mes y a cuminsa e investigacion. Esaki lo ta muestra cu nos sistema constitucional ta funciona y nos pais ta para riba su propio pianan. Parlamentario mr. Juan E. Thijsen ta urgi votadornan pa sigi e desaroyonan gubernamental, constitucional y politico aki di cerca y evalua bon ora di bai vota. Aruba no por permiti su mes un continuacion di hendenan sospecha y posiblemente sentencia tambe di corupcion. Esaki por deduci na e manera sistematico y methodicamente con Ministerio Publico ta hibando e asunto y ta deteniendo hendenan cercano di e Ministronan.
Na 2013 Parlamentario mr. Juan E. Thijsen y Partido MEP ya a avisa pueblo di fechorianan di AVP sinembargo pueblo a dicidi otro. Parse AVP a tuma esaki como signal pa “siga la fiesta”. Dia 22 di September vota e biaha aki pa algo sigur, vota MEP pa un gobierno integro locual nos pais merece. Hunto pe cambio sin miedo. MEP e unico alternativa.


text:
SVb a Introduci Opleiding tot Arts voor Arbeid en Gezondheid Aruba
Despues di preparacion pa algo mas cu dos aña, Banco di Seguro Social di Aruba SVb ta duna inicio na un proyecto unico pa nos organisacion. Diahuebs 18 di januari 2018 den Aula di Universidad di Aruba a tuma luga e ceremonia cu a duna inicio na e estudio di specialisacion pa dokternan general cu ta trahando na SVb, Opleiding tot Arts voor Arbeid en Gezondheid Aruba (AAGA). E estudio aki a bira posibel danki na e cooperacion di The Netherlands School for Public and Occupational Health (NSPOH).
Desde 2009 e cuerpo medico na SVb a amplia y na 2015 a mira e necesidad atrobe pa ofrece e dokternan pa sigui cu un estudio specialisa. Pa esaki SVb Aruba aserca dr. Harrie Veneman, ex-hefe di e departamento medico na SVb kende actualmente ta traha na NSPOH. Hunto cu dr. Veneman a dicidi di asumi e reto di inverti den esaki y NSPOH di nan banda a desaroya un programa pa un estudio di specialisacion, adapta na e realidad di Aruba, garantisando e calidad pa cual NSPOH ta conoci p’e.
SVb ta encarga cu dos ley hopi importante pa trahadonan den sector priva. Esaki nan ta e leynan di seguro di malesa y seguro di accidente di trabao. E leynan aki ta otorga un trahador segura e derecho riba compensacion di su sueldo den caso di malesa of accidente di trabao. Esaki ta trece cune cu SVb mester determina si e trahador segura tin un malesa of a sufre un accidente di trabao cu ta strobe di haci su trabao. E staf medico di SVb ta e unico profesionalnan autorisa pa e dos leynan pa determina si un persona tin derecho of no riba compensacion y pa cuanto tempo. Actualmente e staf medico aki ta forma pa dokternan general, dokternan di seguro y dokternan di empresa. E ultimo dosnan aki ta dokternan specialisa. Cu inicio di e specialisacion aki SVb ta brinda henter su staf medico e oportunidad pa specialisa nan mes den e campo di medicina social, e ramo di medicina cu ta studia e relacion entre salud y trabao.
Despues di un periodo largo di preparacion, unda dr. Ron Bieze, hefe di departamento di Labor y Salud na SVb, a hunga un papel importante, na augustus aña pasa e programa a keda aproba pa gerencia di NSPOH y na september SVb a firma e contract cu NSPOH. Asina cu orguyo SVb a presenta e grupo di dokter cu lo specialisa, kendenan ta dr. Christian Mejia, dr. Flavia Pinedo, dr. Miguel Genser, dr. Myron Genser y dr. Melissa de Cuba y ta desea nan hopi exito den nan studio. Pa SVb e estudio aki ta sumamente importante y ta ancra e base pa futuro programanan cu lo ofrece na nos dokternan di SVb.


text:
E Ofisina Desaroyo di Produkto ta bou di guia di e hefe di Ofisina di Desaroyo Produkto, alabes kolaboradó kuido di kalidat. E ofisina ta enkargá ku kontinuamente optimalisá i mehorá e proseduranan, maneranan di traha, metodonan i téknikanan ku ta na serviso di ehekushon di e prosesonan di trabou ku tin komo meta realisá e produktonan i servisionan primario. Banda di esei e ofisina ta enkargá ku desaroyo di programanan i proyektonan i monitoria o guia ehekushon di esei.
E ofisina ta suministrá e siguiente produktonan i servisionan riba e terenonan di atenshon menshoná:
Kada sektor ta konsistí partinan di organisashon fiho
Primi riba e ‘link’nan pa informashon tokante e partinan di organisashon di Sektor Famia & Hubentut i su produktonan i servisionan.
Maneho di Atministrashon Famia i Hubentut
Ofisina Desaroyo di Produkto
Sentro pa Famia i Hubentut
Lokalidatnan di SOAW: Kas di Bario Brievengat, Kas di Bario Punda, Kas di Bario Otrobanda, Kas di Bario Sta. Maria, Inspekshon di Labor i Seguridat, Sentro pa Famia i Hubentut, Sentro pa Trabou, Ofisina di mediadó.


text:
Un bes mas, partido Accion21 a tene un conferencia di prensa na nan CEDE pa anuncia tres candidato nobo cu a subi riba e lista. Actualmente, e lista di Accion 21 ta consisti di 14 candidato, incluyendo e tres nobo cu a wordo anuncia awe.
Lider di partido, Sr Miguel Mansur a introduci e tres candidato nobo: Tony de Jonge, Raymundo Dijkhoff, y Mitchell Ho-Asjoe.
Tony de Jonge a studia pa Docente di Historia cu un minor den Geografia na Ehva Hogeschool na Amsterdam. Na aña 2007 e la haya e oportunidad pa drenta den enseñansa na Aruba y te e dia di awe ainda e ta traha como docente di Historia y Geografia na Juliana School. Despues di 14 aña den enseñansa e la haya cu ta tempo pa un cambio, y e la dicidi cu esaki ta e momento y e partido corecto pa drenta den politica. “Mi motibonan ta simpel y sincero; uno, Mi kier dignidad y respet bek pa nos docentenan. Ta tempo pa nan haya nan voz bek y dos, mi kier pa nos studiantenan ta prepara mas miho posibel pa nan por bai dilanti pa un futuro miho pa nan.”
Raymundo Dijkhoff ta e prome arqueologo Arubano. Despues di gradua di Colegio Arubano e la bay Hulanda y haya su drs. den Arqueologia y Historia Cultural di America Indigena. E tin 22 aña eherciendo su trabou na Aruba como hefe di departamento di coleccion y investigacion na Museo Arqueologico Nacional di Aruba. Raymundo semper a y lo para pa e preservacion di nos patrimonio cultural y natural. Raymundo a expresa cu su dos areanan di interes ta Cultura y Deporte. E semper a practica deporte (Ajedrez y baseball) y a representa Aruba internacionalmente. Alabes, pa hopi aña e la desaroya su mes como dirigente y entrenador. “Deporte y cultura ta un instrumento pa forma nos hubentud y yudanan explora nan potencial, bira un bon ciudadano, y cuida nan salud mental y fisico. Mi kier wak pa cultura y deporte haya un posicion real cu nan ta merece den politica”.
Mitchell Ho-Asjoe a cuminsa gradiciendo e apoyo cu e la haya di tur hende durante full e trayecto di e iniciativa “Ta Basta” cu ta para contra abuso di mucha. Tambe e la gradici lider di partido Miguel Mansur pa e oportunidad aki pa join Accion 21 y sigui lucha pa e causa. Mitchell a resalta e consecuencia masha profundo pa e victima y esnan serca di dje si nan no wordo trata debidamente. E la papia di su intencion pa yuda implementa un plan pa drecha e comunicacion entre e instancianan social pa asina nan por atende cu e problemanan. “Mi ta kere firmemente cu nos por duna e muchanan un mihor futuro. Nan merese esey di nos. Esaki ta mi compromiso cu Aruba.”


text:
Parlamentario Dellanire Maduro ta satisfecho di mira con leu Aruba ta cu e vacunacion (mas di 35% di nos comunidad entre 18 y 100 aña a registra caba) contra Covid-19 na nivel mundial.
Como isla, Aruba ta avansando rapidamente pa yega na un di e nivelnan mas halto di vacunacion cu e meta cu pronto nos lo por logra un ‘herd immunity’ atrabes di vacunacion cual lo contribui grandemente na recuperacion economico di nos pais.
Lider di fraccion di POR den Parlamento ta apoya e vacunacion, pero na mes momento ta considera cu ta importante pa respeta e deseo di cada persona si ta vacuna of no. Loke si ta importante, independiente si ta vacuna of no, ta pa nos tur mantene e medidanan di higiena, cual ta mantene e distancia social, bisti tapaboca den forma corecto (si ta di tela laba esaki tur dia y si ta desechabel pa cambia esaki cada 4-5 ora) y laba man of uza hand sanitizer frecuentemente.
Dialuna awo (29 di maart) Parlamento lo tin un encuentro publico cu Crisis Team unda lo haci diferente pregunta pa haya informacion di e maneho y situacion actual.
Maduro ta remarca cu ta comprondibel cu hopi ta cansa cu e situacion, pero ta importante pa sigui mantene e medidanan di higiena, specialmente aki na Aruba, mirando cu nos comunidad ta uno di riesgo halto cu posibilidad di drenta hospital y mas ainda unidad di cuido intensivo mirando e insidencia halto di personanan cu obesidad, cu diabetes, cu presion halto y cu ta haciendo dialisis.
“P’e motibonan aki, nos como isla mester sigui e medidanan di higiena pa proteha nos mes y otronan di e pandemia aki, pasobra e ta un reto cu nos no sa con e variantenan lo bay tin influencia den futuro, mirando por ehempel e posibel retonan cu di e variante di Sur-Africa y di Brazil (E484K) lo por trece, unda e mutacion aki ta parse di tin un impacto den e respuesta imune di e curpa humano por tanto, cu un posibilidad di mayor reinfeccion”.
Pesey e ta boga pa personanan mantene nan mes n’e medidanan di prevencion y sigui registra pa haya e vacuna, yuda bo sernan keri y amistad cu kier vacuna registra, naturalmente respetando opinion di otro, Dellanire a bisa.
Finalisando el a expresa cu ta importante pa hendenan haci uzo di fuentenan di informacion confiabel pa tuma un decision si ta vacuna of no.


text:
Busca Palabra
Encuesta
Download
Proyecto Scol Multilingual
Literatura
Buki na Papiamento pa mucha
Departamento di Enseñansa (DdE) ta publica literatura y buki informativo pa mucha di 4 pa 16 aña, tanto traduccion como obra original (obra cu ta creacion propio di un escritor).
Den e coleccion tin entre otro:
- buki di prenchi y buki di carton pa mucha chikito;
- serie di buki di lesa pa lesado inicial y mucha mas grandi;
- serie di buki informativo, cu e muchanan por uza pa duna presentacion (spreekbeurt) na scol.
DdE ta registra kico tin caba riba tereno di literatura pa mucha: ki sorto di buki, pa cua categoria di edad, ki tema tin, y basa riba esaki conscientemente ta trata di cumpli cu e necesidadnan di e diferente gruponan di edad y crea un coleccion mas varia posibel.
Tambe, DdE sa organisa tayer pa escritor y traductor na diferente nivel. Por pensa riba p.e. escritor principiante, cu tin talento pa skirbi y cu kier sa mas di e reglanan di skirbimento, pero tambe esnan cu tin experiencia caba y cu kier sigui desaroya nan mes riba e tereno aki. Ora tin tayer, DdE ta anuncia esaki den prensa y riba e website aki.
Aki por download un lista di buki na Papiamento pa mucha entre 4 y 12 aña.Scroll To Top


text:
- mester yena y entrega un formulario den cuadrupedo (cuater ehemplar di e mesun formulario);
- mapa;
- identificacion valido;
- extracto di inscripcion di Camara di Comercio.
Permiso pa run un negoshi cu por causa molester
Descripcion
Pa por opera un establecimento (negoshi, organisacion of un institucion) cu por causa molester, un permiso di molester ta necesario. Un permiso di molester ta un permiso pa por establece un of mas establecimento manera ta specifica den articulo 1 di e ley di molester – Hinderbesluit (AB 1995 no. GT 20)
Unda pa pidi'e? / Mas informacion na
Departamento di Legislacion y Asunto Huridico (DWJZ) - Seccion Asunto Huridico y permiso
Kico mi tin di hiba cu mi?
Cuanto e ta costa?
Awg. 875,-
Cuanto tempo ta dura pa hay'e?
Prome mester publica un aviso den e medionan di comunicacion local, despues e interesadonan por entrega dentro di trinta (30) dia nan obhecion contra establecimento di e negoshi of organisacion. Despues di e termino di trinta dia aki, e proceso por varia.


text:
WILLEMSTAD – Fundashon Kas Popular (FKP) ta traha kas riba tereno ku no ta di nan. Asina Norwin Ferero di e fundashon Belangenbehartigers Rechtsopvolgers van Sybrecht van Uytrecht (esnan ku ta atendé e interesnan di e herederonan legal di Sybrecht van Uytrecht, trad.)
Atministrashon kolonial i kadastral defekto a hasi e asuntu di propiedat rònt di Malpais intransparente. Profesor Jandi Paula a konstatá esaki kaba den su rapòrt di investigashon di esnan ku derecho riba Malpais. Bruamentu di nòmber i benta bou di man ta pone ku ta masha difísil pa haña sa ta ken na aña 2016 tin derechi riba kua tereno.
Segun e desendientenan di e esklavonan di Sybrecht van Uytrecht henter Malpais ta nan herensia. “Esaki ta pará den e karta di ehekushon di 1812 di e herensia”, Ferero ta bisa. E ta atmití ku mester di un bon investigashon históriko pa duna klaridat. “Ta fásil pa prueba histórikamente ku FKP ta okupá tereno ilegalmente i tambe konstruí infrastruktura ilegalmente. Djis wak den e kòntrakt di kompra di FKP. Den dje literalmente tin pará ku t’asina.
Den un documentu skibí na idioma hulandes gubernamental di 1812 ta deskribí e lugánan WEITJE (Wechi), KLEIN MALPAIS i RUSTPLAATS i ta deskribí unda nan tabata keda.
Bruamentu
“Riba mayoria di mapa ta yama Rustplaats Wechi i e ta midi 134 hèktar. E ta keda direktamente wèst di Klein Malpais”, Ferero ta bisa. “E mester keda enfátikamente pafó di e benta. Loke FKP a kumpra ta 12 pa 15 hèktar di tereno, kaminda e landhuis ta pará.” Pero Ferero ta bai un paso mas aleu: “E kompra di Wechi, ántes Klein Malpais tambe ta ilegal. Henri Beaujon na 1974 a haña e tereno den vruchtgebruik serka Shell. Kon e por a bend’é na Wechi Real Estate NV na 1991, kende despues a bend’é ku FKP na 1993?”
E bruamentu den e diferente nòmbernan di e terenonan na Malpais ta kuminsá na 1812. E diestres esklavonan di Sybrecht van Uytrecht na febrüari ta haña e terenonan. E doño di Klein Malpais – ku apsolutamente no ta forma parti di e herensia – Mathias van der Dijs, ta bende Klein Malpais, pero pa e preis dòbel. Na 1845 ta surgi un karta ku un di e diestres esklavonan librá a bira esklavo bèk. Un indikashon ku kisas a kita e propiedat for di e diestres esklavonan despues di ehekushon di e tèstamènt.
Ferero su konklushon ta ku Van der Dijs mesora a kita e herensia di e esklavonan for di nan na 1812 i ku a bende e tereno di Malpais inkluso e terenonan di esklavo Rustplaats/Gato. Si bo mira e tranke di e plantashi di Malpais riba e diferente mapanan eksistente bo ta mira ku e kuránan ta sigui na un manera natural di Seru Gato pa Rustplaats.
Suzy Römer
Minister Suzy Römer na febrüari ta tuma un desishon i ta duna FKP un pèrmit di konstrukshon pa 62 kas den e área kaminda a pone infrastruktura kaba. Segun e minister a hasi tur e trabou preparatorio hurídiko kaba i e tereno ta pará riba nòmber di FKP.
“Un investigashon históriko ku Jandi Paula a hasi pa Gato ta masha bon”, Römer ta bisa. “Pero esei no ta mi trabou. Mi ta minister di Tráfiko, Transpòrt i Planifikashon Espasial. No di Enseñansa i Kultura. Laga nan hasié. Ta yega un momento ku bo a kaba di konsehá anto e ora ei komo minister bo mester tuma un desishon. Hopi hende mester di un kas na Kòrsou. Ami ta un minister di konstrukshon.”
Lesa aki parti I: Atministrashon kolonial defekto ta sali esklavonan librá di malu
Outor Dick Drayer


text:
Gobiernonan den general a faya nos muchanan victima di abuso sexual
Den porta di eleccion y den recta final di e campaña politico aki, ta bon pa nos para keto un rato y analisa e vision y metanan politico di esnan cu ta sinti nan mes yama pa representa e pueblo Arubano den Parlamento y eventualmente Gobierno. Semper den tempo di campaña politico hopi promesa ta wordo benta den laira, pero despues di eleccion hopi excusa ta wordo treci dilanti tambe pa no cumpli cu loke a priminti ora a bay busca e voto di confiansa.
Nos por corda con 4 aña pasa, durante campaña politico di e tempo ey, promesanan pa proteha esnan mas vulnerabel a wordo treci dilanti di tur banda. Pero declaracionnan manera "den 6 minuut nos lo cambia ley" nunca a haya un contenido real den e Gobierno di Gabinete Wever-Croes tampoco. Y na lugar di traha proactivamente pa cumpli cu e obligacion di proteha victimanan di abuso sexual, nos por a mira con ta saca delaster un tipo di excusa pa hustifica e fayo di no proteha nos muchanan manera mester ta.
Un Gobierno cu tabata tin como prome reto e tragedia di 2 angelito cu a wordo asesina cruelmente den man di un abusador, no por a haci nada realmente husto y fuerte pa proteha nos muchanan. Loke e Gobierno aki si a haci ta crea ideanan bashi pa haci espectaculo publicamente pa pone nan mes mustra bon, pensando den e siguiente campaña pa eleccion. Pero nos muchanan nunca a haya e husticia ni e proteccion real cu nan merece.
E situacion a para bira asina desespera cu un grupo di ciudadano comun a dicidi cu #TABASTA, y a bini hunto pa protesta y exigi e proteccion pa e victimanan cu Gobierno ta den obligacion di brinda. Protesta y demostracion di diferente indole a wordo organisa pa asina demostra nos gobernantenan cu nos pueblo ta demasiado hostina di e ineptitud di nos sistema hudicial ora ta trata di salvaguardia e derecho di esnan mas vulnerabel. Pero lastimamente Gobierno di sra. Evelyn Wever-Croes a keda hunga wega politico cu e problematica aki y te dia di awe nada realmente significativo y contundente a wordo haci den beneficio di e muchanan victima di pedofilnan.
E mesun Prome Minister cu den su tempo di oposicion a priminti cu den 6 minuut lo cambia ley pa asina victimanan di abuso sexual haya husticia, ta e mesun Lider di partido MEP cu awendia ta busca voto sin por a cumpli cu su promesa pa proteha nos muchanan, cu ta esnan di mas vulnerabel.
Aruba mester y merece hende serio den Gobierno cu ta ekipa nos trahadornan social cu un tipo di lista di espera pa ayudo inmediato wordo brinda. Di e manera aki lo por yuda baha e urgencia, na mes momento cu ta haci e labor di e trahadornan social mas eficiente y efectivo.


text:
Home Uncategorized Fighting Eagle Academy Scol di Tang Soo Do cu un otro logro...
Fighting Eagle Academy Scol di Tang Soo Do cu un otro logro international pa Aruba
San Antonio, Texas. Dialuna 10 di Juli a regresa Aruba instructor di F.E.A. scol di Tang Soo Do, Kyo Sah Nim Sherwin Wester hunto cu un alumno Ion Wester for di Texas, USA cu na unda nan a competi den e 22nd All National Tang Soo Do Championship.
E championship aki ta tuma lugar tur aña y cual na unda ta bini diferente organisation di Tang Soo Do hunto pa midi forsa den diferente terenonan p.e. sparring, open-hand forms y forms cu arma. Fighting Eagle Academy scol di Tang Soo Do ta afilia na e organisation Tang Soo Do Mi Guk Kwan Association di Connecticut, USA y cual na unda nan ta afilia na un organisation mundial Worldwide Tang Soo Do Family cu tin 20+ otro paisnan afilia na dje. Esaki no ta prome biaha cu e scol aki a representa Aruba riba un nivel international, na aña 2015 nan a forma parti di e 4th Worldwide Tang Soo Do World Championships na Las Vegas na unda nan a logra 2 medaña di oro y 6 di brons entre 7 atleta y tambe na 2016 na Orlando durante e 21st All National Tang Soo Do Championship cu na unda nan a logra 4 silver y 1 brons entre 2 atleta.
Pa e biaha aki atrobe a viaha dos atleta pa asina midi forsa cu otro atletanan mericano di diferente estado y na unda instructor KSN Sherwin a logra 1 medaya di oro (pa forms cu arma) y 2 medaya di brons (pa sparring y open-hand forms) y e otro atleta Ion cu a logra 2 medaya di brons (pa sparring y forms cu arma).
Directiva di e scol conhuntamente cu mayornan di alumnonan ta sumamente contento cu e logro aki cu mirando e scol tin 6 aña di existencia y ta trahando duro pa keda hisa Aruba su nomber na halto den e ramo di e deporti di Tang Soo Do.
E scol ta spera di sigui haci esaki na e siguiente competencia mundial na aña 2018 cu lo tuma lugar na London, England. Un danki mester bai na e scol su sponsor nan cu semper a yuda cual ta Aruba Medical Supplies, H.S. Company y tambe S.A. Provider. Entre instructornan y mayornan semper a traha hunto pa alumnonan por progresa den e deporte y disciplina aki. Si ta desea pa ricibi information tocante training por yama libermente na 563-3698 of email nos na fightingeagleaa@gmail.com.


text:
REFINERIA DI KORSOU TA SKOHE IHS MARKIT KOMO EKSPERTO PA ASISTI KORSOU DEN BUSKEDA DI PARTNER PA DESAROYA NOS REFINERIA
REFINERIA DI KORSOU TA SKOHE IHS MARKIT KOMO EKSPERTO PA ASISTI KORSOU DEN BUSKEDA DI PARTNER PA DESAROYA NOS REFINERIA
Willemstad 17 di aprel 2018 – Refineria di Kòrsou despues di un proseso di evaluashon, a skohe IHS Markit komo e kompania eksperto ku lo asistí Kòrsou, den e búskeda di un partner pa desaroyá i modernisá nos refineria despues di 2019. Refineria di Kòrsou, konforme desishon di Konseho di Minister di 30 di desèmber 2017, a inisiá na yanüari último ku e búskeda di un kompania eksperto pa asistí Kòrsou den e proseso pa yega na un partner stratégiko pa nos refineria. Despues di un evaluashon rigoroso pero efektivo, ku a inkluí tantu un evaluashon di e kapasidat i konosementu tékniko komo e proposishon komersial di e 7 kompanianan ku a partisipá den e destaho, a skohe e kompania IHS Markit komo esun mas ideal pa asistí Kòrsou den e proseso importante aki. A realisá e proseso di eskoho aki den e tempu ku a keda planifiká. Refineria di Kòrsou, awor asistí pa IHS Markit, lo inisiá mesora ku e proseso pa yega na kandidatonan potensial pa manehá, operá i modernisá nos refineria despues di 2019.
E proseso pa yega na e eskoho di e eksperto
Na inisio di e proseso pa yega na e eksperto aki, Refineria di Kòrsou a manda puntra 15 kompania, ku reputashon di sa hasi e tipo di trabou aki, si nan tin interes pa partisipá den e destaho. Di e 15 kompanianan aki 7 kompania a kontestá ku nan lo ta interesá. Refineria di Kòrsou a manda un asina yamá Request for Proposal (RFP) pa e kompanianan i a risibí una oferta di kada un. E ofertanan mester tabata konsistí di dos parti separá, esta e parti tékniko i e oferta komersial. Refineria di Kòrsou na promé lugá a evaluá e kapasidat i konosementu tékniko di e kompanianan i despues a hasi un evaluashon di nan oferta komersial. IHS Markit a skor mas haltu ku tur e otro kompanianan pa ámbos komponente i komo tal a keda skohé.
IHS Markit
IHS Markit ta un kompania ku a sirbi mas di 50.000 kompania rònt mundu. E kompania tin 80% di e kompanianan riba Fortune 500 komo su kliente, bou di kua tin 94 di e 100 kompanianan Merikano mas grandi. IHS Markit su ofisina prinsipal ta na Londres i e kompania ta konta ku profeshonalnan trahando rònt mundu.
IHS Markit ta bon konosí ku Kòrsou. Den pasado kaba nan a sostené Refineria di Kòrsou ku konseho tokante di refineria i instalashonnan di depósito. IHS Markit na 1985 a asistí gobièrnu den e parti tékniko di e negosiashonnan pa mantené e refineria habrí. Banda di brinda sosten na Refineria di Kòrsou e kompania a yega di brinda sosten na diferente kompania den Karibe, den nan búskeda pa kumpra refinerianan den Karibe i a sostené kompanianan den nan estudio pa inventarisá modernisashon di refinerianan den region. Por último IHS Markit a sostené kompanianan den negosiashon tokante LNG, estudio di merkado i “due diligence”.
Búskeda pa partner stratégiko mas intensivo
Awor e búskeda pa e partner stratégiko pa nos refineria ta drenta mesora den e siguiente fase, ku ta búskeda di partnernan potensial ku ta interesá den nos refineria. Maske ku tin kandidatonan ku ta mustrando interes den nos refineria, e proseso mester ta unu diligente, transparente i ku ta pèrkurá pa Kòrsou haña e mihó partner, ku huntu ku nos por pèrkurá pa un futuro duradero di nos refineria.
E promé paso ta pa traha riba un asina yamá “High quality investor’s data package”. Esaki ta un dokumentu ekstenso ku aparte di ta duna un bista amplio di e aspektonan tékniko i finansiero di nos refineria, e mester kontené tambe p.e. e potensial di nos refineria unabes ku renob’é. Na mes momentu ta sondia tambe e interes serka interesadonan potensial den mundu. E “High quality investor’s data package” mester ta kla pa mas tardá entre ougùstùs i sèptèmber. Lo mester kumpli ku algun tarea sekundario promé, esta:
- Aktualisá e modèl di “cashflow” di e refineria kreá na 2015/2016 i e modèl a largo plaso di balorashon a base di e último pronóstiko a largo plaso di preis
- Revisá minusiosamente e pronóstiko di merkado pa krudo i produkto
- Evaluá posibel konfigurashonnan alternativo pa e refineria
- Aktualisá e evaluashon i e estudio, ku IHS Markit a efektuá na 2015/2016, tokante di e terminal di Bullenbaai operá pa un tersera.
- Investigá si modernisá e refineria òf (laga) traha un nobo na otro lokalidat ta e mihó desishon
- Investigá e merkado(nan) i preis di LNG i/o gas natural
- Investigá e “business case” di CRU (e planta di utilidat)
- Traha un “overall business case”
- Atendé ku aspektonan di medio ambiente, salú i seguridat
- Kompilá i traha un “investor’s data package”
Lo manda e “High quality investor’s data package” pa tur e partidonan ku a demonstrá di tin interes den bira nos partner stratégiko pa manehá i operá nos refineria despues di 2019. IHS Markit mes lo asistí Refineria di Kòrsou den e proseso di identifiká organisashonnan apropiá ku ta interesá i ku ta disponé di fondonan pa por ehekutá e modernisashon(nan) nesesario i ku tin e kapasidat tékniko pa operá nos refineria, tambe e terminal di Bullenbaai i proveé gas natural òf LNG. IHS Markit lo asistí Refineria di Kòrsou tambe den elaborashon di e kontraktnan relevante.
Tur esfuerso ta dirigí pa logra ku pa mas tardá fin di aña nos lo por tin e kandidatonan ku lo sigui negoshá kuné pa yega na un akuerdo definitivo. IHS Markit lo asistí Refineria di Kòrsou tambe den elaborashon di e kontraktnan.
No opstante ku henter e proseso por lo general ta unu ku komo kolektividat nos mester atendé ku diligensia, e próksimo fase ta unu kaminda nos mester ta ainda mas konsiente di e embergadura di kualke akshon ku por influensiá persepshon di partnernan potensial i nan disponibilidat pa drenta un proseso asina elaborá di negosiashon. Refineria di Kòrsou, konsiente di e importansia di nos refineria, lo tene partidonan envolví i komunidat na altura di desaroyo di e proseso na momentunan kardinal den e trayekto. E proseso ta unu kompliká, den un merkado petrolero dinámiko loke ta eksigí pa nos tin nanishinan den un direkshon ku e firme konvikshon ku nos por logra, basta kada un di nos duna di su parti.


text:
Kralendijk- For di dia 8 di ougùstùs 2021 biaheronan mester hasi e tèst di NAAT (PCR) 48 ora promé ku sali bin Boneiru for di eksterior. Anteriormente tabatin mag di hasi e tèst 72 ora promé ku yegada. Te ainda biaheronan no bakuná òf no kompletamente bakuná for di un pais di riesgo haltu òf hopi haltu mester hasi un tèst antígeno tambe, direktamente na yegada na Boneiru.
Ta posibel ainda pa biaheronan hasi un tèst di NAAT (PCR) 24 ora promé ku salida. Den kaso di un tèst di 24 ora promé ku salida, biaheronan no tin mester di hasi un tèst antigéniko na yegada.
Tur biahero for di un pais di riesgo hopi haltu mester hasi tèst tambe riba e di 5 dia despues di nan yegada na Boneiru. Ta traha e sita pa tèst asina ku e biahero yega Boneiru. Ta adaptá e kondishonnan pa biaha pa Boneiru ora esei ta nesesario. Pa e situashon mas aktual wak riba www.bonairecrisis.com.
Bùbel
Te asina leu biaheronan ful bakuná ku ta yega Boneiru for di Kòrsou òf Aruba, no mester hasi PCR tèst. Biaheronan ku ta biaha bai Aruba si mester hasi PCR tèst, sea promé ku salida òf na yegada na Aruba. Pasaheronan no (ful) bakuná semper mester hasi PCR/NAAT tèst, tambe ora na bula pa Kòrsou.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
WILLEMSTAD – Ku òf sin embargo komersial mester sigui buska alternativanan pa hasi Kòrsou ménos dependiente di Venezuela i asina evitá e skarsedat di fruta ku tin n’e momentu aki. Esaki ta opinion di Francisco Lira do Estreito propietario di Mangusa Supermarket. “Aktualmente supermerkadonan tin skarsedat di prinsipalmente banana, patia, lamunchi, pampuna i awakati”, Do Estreito ta indiká.
N’e barkunan venezolanonan di fruta ku tin den Punda e situashon ta idéntiko i hopi konsumidó ta keda sin haña e fruta ku nan mester.“No tin banana, anto e tomatinan i awakatinan ku tin ta bini for di Santo Domingo ku ta hopi mas karu”, Manuel Mora, bendedó di fruta ta splika.
Outor José Manuel Dias
Problema ku Logístika
Pa algun tempu kaba diferente supermerkado a kuminsá ku importashon di fruta i berdura for di Repúblika Dominikana i Colombia pero ta konfrontá hopi problema di logístika. Pa falta di konekshon marítimo direkto ta dura muchu dia pa un kònteiner ku fruta yega Kòrsou. Konsekuensia di esaki ta ku e kalidat di e produktonan ta bai atras i hopi fruta ta yega dañá. Ta bini aserka ku e preis di flete ta mas karu i komo tal esaki ta hasi ku e preis di fruta pa konsumidó tambe ta subi.
Tipo di fruta
Tambe a kuminsá importá fruta i berdura for di Merka ku tin un konekshon marítimo muchu mas frekuente i stabil ku Kòrsou. Akinan tambe e supermerkadonan ta konfrontá problema ku sierto fruta. Frutanan manera banana, awakati i pampuna no por keda transportá den un kònteiner di friu pa motibu ku nan ta bira pretu i no ta hecha bon. For di Merka ta importá solamente fruta i berdura ku si por keda transportá den friu manera por ehèmpel patia, apelsina, apel etc.
Importashon for di Merka sinembargo ta sali muchu mas karu. No solamente e flete ku barku ta mas karu pero e fruta i berdura produsí na Merka tambe ta hopi mas karu ku serka e otro paisnan i sigur si kompará ku e preisnan di Venezuela.
Transporte aéreo
Un otro alternativa pa importá fruta i berdura pa Kòrsou ta hasiendo uso di transporte aéreo. Ounke e alternativa aki ta esun di mas efisiente i mas ideal e ta tambe esun di mas karu. “Nos ta negoshando ku kompanianan di aviashon pa haña un tarifa mas abou posibel”, Do Estreito a duna di konosé.
Dependiendo di e kosto di flete i e pais for di kual ta importá e produktonan e propietario di Mangusa Supermarket ta premirá un oumentu di preis di fruta i berdura ku entre 50 pa 100 porshentu .


text:
Minister Zita Su Deklarashon Tokante Karnaval 2021
Written by Khalil Guribaldi on 8 August, 2020
Mi ta tumando nota ku tin un notisia pasando ront tokante di Karnaval 2021 usando mi potret aserka. Ministerio di Enseñansa, Siensia, Kultura i Deporte, despues di haña tur konseho pa loke ta trata e topiko aki lo komunika esaki na pueblo. Te kaminda ku mi ta na altura no a yega na un desishon final riba esaki.
Minister Zita Jesus-Leito
Enkarga ku kartera di Trafiko, Transporte i Planifikashon Urbano i kartera di Salubridat, Medio Ambiente i Naturalesa


text:
Oranjestad-Dialuna atardi Mauro Jones di Jonespublicidad a entrega Alberto Klabér di Brazil Taekwondo Stichting e calender di aña 2015 cu awor si ta cla pa bay print.
Despues di tanto coreccionnan haci den e calender door di e directiva y Sharline Roga Klabér.
Tambe Alberto Klabér a delete e potretnan di e calender for di su computer y asina a atrasa tur cos y mester a saca algun potret di nobo. Dialuna atardi
Alberto Klabér a revisa tur e potretnan, layout y e diseño cu Mauro Jones a haci pa asina dune e luz berde y diamars esaki a bay rumbo pa print. Awor
cu tur esaki ta tras di lomba ta solamente pa warda awor pa dia cu nan keda cla. Brazil Taekwondo Stichting ta spera cu esaki lo ta prome cu Best of the
Best. E meta principal di e benta di e calender ta bay pa e team por biaha pa Europa na luna di juni 2015 pa un campeonato y camptraining pa 3 siman.
Esaki lo bay ta e promer biaha cu Brazil Taekwondo Stichting ta crusando oceano grandi hunto cu e team di Train Hard Fight Smart.


text:
“Señor ta mi wardador, mi’n tin falta di nada
Den cunucu di yerba berde e ta ponemi sosega.
E ta hibami na awa trankil,
Pa mi bolbe haña forsa”.
Salmo: 23
Cu inmenso tristesa nos ta participa fayecimento di nos ruman y sobrino:
Ernest Kervel
*07-06-1961 – †11-09-2021
Na nomber di su rumannan y tanta:
Angela Marucci y famia
Gerard Kervel y famia
Ramon Kervel y famia
Linda Lampl Gonzalez
Demas famia, amigonan y conocirnan
Ta invita pa acto di despedida cu lo tuma lugar diahuebs 16 semptember
2021 na Kerki Protestant na Playa for di 9’or pa 11’or di mainta.
Ta pidi porfabor pa motibo di Covid 19 pa mantene na reglanan usando
tapaboca y practica destancia social.
Nos ta lamenta cu nos no ta ricibi bishita di condolencia na cas.


text:
Kralendijk – Bario di Nort’i Saliña tin su selebrashon di e fiestanan di San Juan i San Pedro, organisá pa Fundashon Nawati manera kustumber e aña akí atrobe. E selebrashonnan na Nort’i Saliña ta tuma lugá na e parke Red, Gold & Green dilanti di Mentor.
Selebrashon di e dos fiestanan kultural akí ta pa sigui konservá un tradishon di nos pueblo i pa pasa esakinan pa e generashon nobo, di manera ku ta sigui mantené e manifestashonnan kultural akí den nos bario i na Boneiru. Fundashon Nawati ta orguyoso ku e selebrashonnan akí tin bon akohida serka públiko i tokadónan di nos bario.
Pa e aña akí atrobe nos ta invitá e tokadónan ku kantantenan di bario i tambe e públiko ku gusta e selebrashon ku e bulamentu di kandela pa ta presente na e sitio for di 20:00 or pa e selebrashon riba 23 i 28 di yüni. Lo tin músika ku kanto, bulamentu di kandela i tambe e tradishonal betu pa tokadó. Nos ta hasi un yamada na e bario i na e amantenan di San Juan i San Pedro pa reservá e nochinan di djárason 23 i djaluna 28 di yüni, ku ta bispu di e dianan di e dos Santunan, pa e selebrashonnan. Nan ta un bunita aspekto di nos kultura ku nos mester mantené ku orguyo patriótiko.
Pa personanan ku ke buska mas informashon tokante San Juan i San Pedro por buska kontakto ku SKAL pa informashon tokante un dokumental di e Chispa di Juan ku Pedro ku ta pasa na televishon den e dianan akí.


text:
20-2019 – VNO y KVK brindando oportunidadnan comercial na empresarionan local: WEBINAR INTERACTIVO RIBA RECONSTRUCCION DI SINT MAARTEN BON BISHITA
Oranjestad – Diahuebs 9 di mei 2019 Camara di Comercio y Industria (KvK) a ofrece e oportunidad na diferente sector comercial pa por ta presente y atende e seminario enfocando riba reconstruccion di Sint Maarten y di e forma aki brinda sosten na e causa. E webinar a wordo transmiti den colaboracion cu islanan den Reino cu a uni pa yuda Sint Maarten. Un total di 300 persona representando negoshinan di Sint Maarten, Corsow, Boneiro y Aruba a sigui e webinar interactivo aki. Den un sala completamente yen cu companianan di diferente sector entre nan companianan den construccion, ingenieria, material, medio ambiente y maneho di proyectonan a elabora riba e topico via un webinar. VNO ta fungi como e enlace pa facilita e ayudo y colaboracion entre Hulanda y islanan den Reino Hulandes.
E “National Recovery Program Bureau” (NRPB) di e gobierno di Sint Maarten a establece un plan di reconstruccion, e National Recovery and Resilience Plan, pa ehecuta e proyectonan di reconstruccion di Sint Maarten. E plan ta wordo ehecuta cu fondonan di “Sint Maarten Recovery Reconstruction and Resilience Trust Fund”. E fondo aki tin un suma di $550 miyon di parti di gobierno Hulandes. World Bank tin supervision riba e suma di e fondo.
Sra. Sonja Velthuizen, directora di KvK a hiba palabra di bon bini na tur esnan presente pa e webinar y despues a bay over na e webinar cu a wordo presenta den auditorio di KvK. Asina tambe a pasa palabra pa sr. Erwin Arkenbout, representante di Hulanda pa di e forma aki tambe start cu e webinar interactivo riba reconstruccion di Sint Maarten. Siguientemente sr. Carlos Lago cu ta Senior Procurement Specialist di World Bank a duna un presentacion encuanto “Doing Business with the World Bank”. Despues di e presentacion di sr. Lago a duna palabra na sr. Commerijn Plomp, sra. Jules van Son y sra. Nienke Meijer di “Rijksdienst voor Ondernemend Nederland“ (RVO) kendenan a duna un presentacion riba “Working with the World Bank” unda a elabora riba e oportunidadnan pa sector priva den e contexto di un trust fund pa reconstruccion di Sint Maarten. Por ultimo a hiba palabra sr. Claret Connor di “National Recovery Program Bureau” (NRPB).
Despues di e ultimo presentacion a duna e publico presente e oportunidad pa haci algun pregunta den un sesion di Q&A. E webinar a clausura cu un anuncio di parti di sra. Michelle Keane y sr. Doekle Wielinga kendenan alabes a informa cu e siguiente sesion lo bay tuma luga den luna di juni 2019. E representantenan di National Recovery Program Bureau, WB y RVO lo bay tey na Aruba y asina por sigui elabora y traha riba e posibilidadnan na participa na e bunita oportunidad aki pa yuda restructura y reconstrui Sint Maarten.
Un danki ta bay na tur e companianan cu a participa na e webinar y ta pidi pa keda pendiente di KvK su website www.arubachamber.com y tambe su Facebook pa mas informacion encuanto e siguiente sesion. Pa mas informacion por tuma contacto cu KvK via businessinfo@arubachamber.com.
Aruba, 10 di mei 2019
Camara di Comercio y Industria (KvK)
Scroll To Top


text:
Polisnan di barrio di Oranjestad riba nan ora liber a move shelo y tera pa yuda!
Diasabra anochi una bes cu nos a emiti e informe di cu a saca dama di edad for di apartamento y pone tur su pertenencianan riba caya durante yobida reaccionnan a cuminza drenta for di tur skina hendenan a sali bin yuda un dama cu ni conose mes kizas nan no conose pero e momentonan ey e dama aki a bira manera un abuela, mama, tanta of como cualkier otro familiar pa nan y a sali mustra nan nobleza, cariño y amor. Anochi ora e dama a mira cuanto ayudo a bini for di su bisiñanan, polis di barrio, salchtofferhulp, comerciantenan y pueblo di Aruba en general e dama aki a keda gradici E Todopoderoso pa a intercede den e curazonnan di esnan cu sa kiko ta humanidad y hermandad y cu nan a sali haci esaki di buena Fe. Nos di awe24.com tambe ta agradeci na tur pero tur tur tur hende cu a sa di uni pa yuda den e causa aki y tambe cu nos por a haya e oportunidad pa a haci esaki cu mil amor. DANKI!


text:
KRALENDIJK – Bo ke? Bo por! No duda! Ku e lema akí FORMA ta habri e siman di alfabetisashon, poniendo atenshon na e tema analfabetismo funshonal. Ku e meta pa konsientisá i motivá komunidat kompleto pa sigui sostené i kolaborá ku FORMA pa kombatí analfabetismo na Boneiru.
Un persona ku por lesa i skibi sufisiente pa atendé tur su kosnan diario hopi biaha no por imaginá kiko ta nifiká pa un hende ku no por lesa i skibi sufisiente. Imaginá ku bo ta habri bo buzon di karta i no sa ta kiko tin skibí den e karta di banko. Imaginá ku bo ta haña remedi i yega kas bo no ta kòrda kiko e yùfrou a spliká bo di e remedi i bo no por lesa loke tin skibí riba e kaha. Imaginá ku bo ta yega un kaminda i tin instrukshon skibí i niun hende ku t’ei pa splika kiko bo por hasi.
Esaki ta pasa ku 22 % di adultonan tur dia (Stichting Lezen en Schrijven Bonaire 2015), ku ta mas di 2000 adulto na Boneiru. Awendia mayoria informashon i komunikashon ta skibí. Esaki mas i mas ta bira informashon digitalisá i ta pone ku bida pa e analfabeta funshonal ta birando dia pa dia mas difísil. Mas i mas e analfabeta funshonal ta keda isolá i no por partisipá den nos komunidat. Esaki ta duna strès, frustrashon i sintimentu negativo serka e persona ku no por lesa i skibi.
Pa mas ku 12 aña FORMA ta trahando intensivo pa por logra programanan di formashon aktual i atraktivo pa e adulto analfabeta funshonal siña lesa i skibi i desaroyá abilidat ku ta importante pa por funshoná independiente den nos komunidat. E programanan ofresé durante e añanan ku a pasa a demostrá di ta efektivo pa e (hóben) adulto analfabeta funshonal. No ta trata solamente programa di siña lesa, skibi i kalkulá, pero tambe entre otro abilidat sosial, abilidat digital, manehá sèn i reibeweis.
For di 2012 FORMA a kuminsá ku diferente kampaña di konsientisashon pa medio di videonan di promoshon, testimonio di embahadornan di alfabetisashon, dunando training na profeshonalnan i trahando riba kolaborashon ku mas partnernan sosial na Boneiru.
Sifranan ta indiká ku programanan di alfabetisashon i formashon ta keda importante pa e hóben adulto i adulto ku no a haña e oportunidat òf pa kualke motibu mester a stòp di bai skol. Sifranan CBS 2018, statline-Caribisch Nederland ta indiká ku den e edat di 25-35 aña 43% tin un formashon mínimo.
Den e trabou diario ku e analfabeta funshonal, e departamentu di alfabetisashon ta mira e desaroyo di kada kliente i e impakto positivo p’e persona i su famia. Alabes kolaborando huntu ku diferente instansia i partnernan sosial FORMA ta spera di por logra mas servisio i informashon na midí pa e personanan ku no por lesa i skibi sufisiente.
FORMA tin diferente kursonan pa personanan analfabeta funshonal i tambe adultonan ku no a logra kaba skol sekundario.
Pa mas informashon por tuma kontakto ku Fundashon FORMA na 717-6949 òf pasa na FORMA su lokalidat nobo na MG Shoppingmall den sentro di suidat.
‘Bo ke? Bo por! No duda!’


text:
FAME Restaurant i FAME Events a habri su porta den Sambil
FAME Restaurant i FAME Events a habri su porta den Sambil
Djabièrnè anochi prensa tabata tin e oportunidat di sera konosí ku Fame Restaurant i Fame Events, situá den Sambil na e entrada di Caracasbaai.
E konsepto tin un VIP área i tambe e parti di restorant i bar. E oportunidat pa por gosa pa aworakí riba djabièrnè i djasabra anochi despues di 12’or di un ambiente ku músika te ku 3’or di mardugá. Den siman lo bai tin pronto tambe entretenimento bibu di banda nan.
Fame Restaurant ta habri di djadumingu te ku djaweps di 12:00 Pm pa 12:00 Am i djabièrnè ku djasabra di 12:00 Pm pa 3:00 Am.
Pasa bo tambe i disfrutá di nan dushi kuminda nan i nan bon músika. Subi riba Facebook i asina bo por check nan página, Like e i keda na altura di tur e desaroyonan pa ku FAME.


text:
MACUARIMA, ARUBA: Despues di 43 aña di servicio Cuerpo Policial Aruba a despedi di Sir. Jose Cornelio, mihor conoci como Chaco. Un persona cu un trayectoria largo cu a dedica cu alma, pasion, tempo y dedicacion na Cuerpo Policial Aruba.
Sir.. Chaco a cuminsa su carera policial cu solamente 19 aña di edad. Na aña 1978 ela cuminsa como Hulp agent pa Cuerpo Policial Antiyas. Despues e la sigui na aña 1982 na straatdienst Oranjestad. E mesun aña aki ela sigui pa departamento di Narcotica. Pero tabata na aña 1986 na momento cu Aruba a haya su Status Aparte cu e mester a bolbe scol di polis bek pa asina e por bira polis oficialmente. Como un di e prome klasnan Chaco su carera no a caba pero a crece den conocimento y cu amplio experencia. Chaco a haya e oportunidad na aña 1988 na unda ela drenta departamento di recherche di Oranjestad y t’e cu dia di awe na aña 2021, Chaco a keda labora na e departamento aki.
Den su tempo liber Chaco a dedica su tempo na muchanan den arte marcial. E ta un persona reconoci den e area aki y un persona de. top como referee den e deporte aki. Ta danki na su dedicacion y amor pa locual cu e ta haci Chaco ta un ridder den Orde van Oranje van Nassau. Un hall of famer na nival mundial y Grand Master den diferente arte marcial.
Amigonan, famia y coleganan a organisa un despedida chiquito pa Chaco. Como sorpresa a busca Chaco na su cas y asina bou guia di unidad motorisa a dirigi Chaco pa su ultimo dia di trabou hunto cu su amigonan di antes.
“No ta algo cu mi a spera na momento cu mi a wak e unidad motorisa yega mi cas.” Tabata e prome reaccion bou harimento di Chaco.
Amigonan di antes manera Carlos Hodge, Sr. Sambo, Sr. Paulina, Sr. Krozendijk tabata un par di e tantisimo amigonan cu a bin celebra Chaco su ultimo dia. Chaco a ricibi como reconocimento un petchi di polis diseña pa Sr. Brown y cu a wordo traha na Hulanda. Un atardi yena cu chiste y bon recuerdonan di antes.
Como tradicion Chaco a haci su ultimo yamada via radio di polis na central di polis. Tur unidad y departamento special a duna honor via radio di polis na e ultimo yamada y mensahe di Chaco. Un momento cu sigur a yena tur persona cu emocion. Na final di dia Chaco a traspasa e batuta pa e hoben recherche cu ta bai sigui y maneha e departamento. “ E prome cos cu bo mester siña ta e respet y disciplina. Bo no tey pa escala e problema. Un medaya tin tres banda. Prome cu bo kier judge un hende wak tur e bandanan di medaya, asta e rand ta un banda.”
Danki pa bo esfuerso, dedicacion y tempo na Cuerpo Policial Aruba. Danki na Chaco su famia pa e tempo cu ela dedica na nos cuerpo. Nos comunidad por ta oryugoso cu nos tabata tin un persona manera Chaco cu a dedica alma y cuerpo pa combati criminalidad y awor su conocimento a wordo traspasa pa e hobennan. Disfruta di bo pensioen, bo merece esaki y muchu mas! Danki Sir. Chaco!


text:
BONEIRU.
ULTIMO ORA.
INTENTO DI ATRAKO NA KAS DI UN EMPRESARIO KU LOSMENTU DI BALA.
Ayera nochi outoridatnan polisial a keda dirigi ku urgensha pa un kas na playa lechi ku ta situa na altura di malekon.
Akinan deskonosinan a presenta fuertemente arma y hasta a los bala dirigi riba e kas.
Ayera nochi algu despues di 11 pm a tuma luga un intento di atrako na e kas ariba menshona kaminda 2 of mas tipo lo mester a purba penetra.
Nan a los bala riba e 2 kachonan di e empresario aki.
Tambe tabata tin perforashon di bala na e porta di entrada di e kas.
Na e momentunan ey e famia tabata den e kas, no ta konosi si e empresario mes tabata na kas.
Depues di nan akto e malechornan a bati retirada.
Polis ku a yega na e adres a keda stashona na e kas te ku awe mainta ainda e kaya ku ta dirigi pa malekon tabata sera supuestamente pa investigashon.
Polis ta trahando riba e kaso aki y ainda no a saka NIUN informashon relashona ku e kaso aki.
E homber ku ta e empresario ku ta biba eynan ta donjo di un kompania ku ta hur y bende skuter.
Supuestamente na momento di e tiroteo e homber lo no tabata na kas.
Polis i recherche ta investigando si ta trata di un kaso di intento di atrako of intento di likidashon.
Esaki ta un informe NO ofisial ku nos ta dispone di dje.
FUENTE: AIMED AYUBI.
NOTISIA KU BO POR KONFIA.


text:
Sinterklaas
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Sinterklaas of Sint-Nicolaas (na Papiamentu: San Nicolas) of Sint ta un personahe cu tur aña ta wordo celebra riba 5 y 6 di december na [[Hulanda], Suriname, Aruba, Kòrsou, Sint Maarten, e islanan-BES y Belgica. Na Surinam nan ta yam'e 'kinderdag' (Fiesta di Dia di Mucha).
Sinterklaas y su ayudante, Zwarte Piet, segun leyenda ta bisa cu nan ta bin riba un anochi dia 5 di december na Hulanda y 6 di december na Belgica pasando den un chimenea pa laga reglado pa e muchanan. E tradicion moderno aki di Sinterklaas como fiesta di mucha ta bin probablemente fo'i un buki di prenchi Sint Nicolaas en zijn knecht (San Nicolaas y su yudado) (1850) for di e docente Jan Schenkman (1806 - 1863).
E fiestanan cu ta casi mescos, pero c'un poco diferencia ta: Luxemburg (Kleeschen), Oustria, Suisa, Fransia, Alemania, Polonia (Św. Mikołaj), Hungria, Ukrania, Indonesia, Slovenia (Sv. Miklavž), Romania, Republica Checa (Mikuláš) y Slovakia.
Origen[editá | editá fuente]
Nicolaas di Myra[editá | editá fuente]
Hopi tradicion di Sinterklaas di awe ta bay bek na 'Nicolaas di Myra', un obispo Licia habita door di e Griegonan, un antiguo stad di Myra (awo situa na Turkia), maske tin elemento di fiesta y celebracion di culto prome cu tempo tawata di conoce. Sinterklaas a bin di oost Europa honor. Den siglo 13 a dicidi cu su Dia di Nomber ta wordo celebra na west tambe un di e Dia di Fiesta importante den Utrecht cu tawata celebr'e ponemento di sapato di cuater mucha homber pober yena algo di placa pa nan. Den otro stad tambe ta haci esey p'e pobernan. Despues di e 'Nederlandse Opstand' e dominee Calvinista a purba di aboli Sinterklaas, pasobra tawatin hopi heiden y paap cu ta contene elemento. E Fiesta di Sinterklaas tawata berdaderamente un fiesta grandi cu e kermis den stad grandi cada bes cu buracheria y disturbio. Esaki tawata asina popular cu no a triunfa hopi exito , tambe e poblacion di protestant tawata streng di esaki.
Fiesta moderno di mucha[editá | editá fuente]
E origen di Fiesta di Sinterklaas pa e muchanan tawata den siglo 19. E docente di Amsterdam,Jan Schenkman (1806 - 1863), a skirbi e buki di prenchi Sint Nicolaas en zijn knecht (San Nicolaas y su yudado) (Amsterdam 1850, djey a bolbe druk e na 1880, 1885 y 1907) cu e texto di e cantica Zie ginds komt de stoomboot. E tempo moderno a haci un inauguracion cu e boto di bapor. E binimento di Spaña tawata introduci, net mane e ruchi y e saco di Zwarte Piet pa duna straf p'e mala mucha. Sint a core pa prome bes riba un cabay blanco riba e daknan di cas y duna regaldo door di pas'e den scorsteen. Tambe Jan Pieter Heije (1809-1876) a influencia e Fiesta di Sinterklaas. E cantica Zie de maan schijnt door de boomen a wordo publica pa prome bes na 1843 den e bundel di Kinderliederen (Cancion di Mucha).
For di cuminsamento di aña 90 di siglo pasa na Hulanda e cabay blanco haya un nomber, esta: Amerigo. Den e añanan 50 y 60 di e cabay a haya nomber tambe como: 'Majestueuzo'. Na Belgia nan ta yam'e: 'Slecht Weer Vandaag'.


text:
ORANJESTAD, Aruba: “Un di e logronan di mas grandi ta e reconocimento cu AVB y mi persona a haya di CONCACAF y FIFA durante e ultimo 4 añanan. Tambe e hecho cu despues di 30 aa a logra pasa futbol infantil bou di AVB”, asina Ing. Richard Dijkhoff, e actual Presidente di Arubaanse Voetbal Bond a duna di conoce, considerando ambos como un logro grandi den tur locual el a haci. Alabes bou di liderazgo di ing. Richard Dijkhoff, a logra pone futbol bek den boca di pueblo.
Nunca antes AVB tabatin un asina bon relacion di confiansa y di trabou cu CONCACAF y FIFA! Proximo 4 añanan mester intensiva e bon relacion aki y busca mas beneficio y adelanto pa nos miembronan y futbol en general! Muestra di esaki ta e nombracion di ing. Richard Dijkhoff den diferente comision di FIFA, CONCACAF y CFU. Alabes e.o. e placa cu CONCACAF a pone den e bombionan pa yuda iluminacion di e veldnan di e diferente teamnan ultimo!
Banda di e bon relacion di confiansa y trabou aki e Presidente actual, ing. Richard Dijkhoff a inicia y drecha e organisacion y e structura interno di AVB. Mientras cu FIFA a bin cu mas exigencia pa su miembronan rond mundo, AVB tambe mester a keda den paso di e cambionan cu FIFA a impone! E organisacion financiero interno a wordo mehora y den esaki Plus Accountant a traha ariba e mehoracion y structura cu esaki ta cuadra cu e exigencianan di FIFA. Sin aprobacion y control di un accountant externo y un bon organisacion, FIFA no ta aproba fondonan pa AVB.
Ing. Richard Dijkhoff como Presidente a logra pa futbol infantil cu tawata resorta bou di LIFIDA bolbe bek bou responsabilidad di AVB. Alabes a renoba y amplia e espacio di oficina di AVB na Shaba, pa asina por ubica e diferente personanan cu dentro di poco lo mester wordo tuma den servicio. Entre otro lo tin vacaturanan pa un Competitiemanager, un Financial Manager, un Marketing-/PR manager y un Secretario General nobo!
Ta den negociacion cu Lotto y Minister di Deporte pa e maneho y uzo di e facilidad y stadion nobo na Jara. Alabes ta implementando un programa nobo di comunicacion entre AVB y tur su miembronan pa traha digital y “online’ den registra, archiva y comunica cu e teamnan den forma mas eficiente! Ora keda cla any time e teamnan por ‘log in’ den e sistema y busca informacion of comunica cu Avb. Cursonan di referee pa upgrading y refereenan nobo lo sigui mescos cu e diferente cursonan manera ‘World coaches’, management etc.
Na nivel di CONCACAF/FIFA lo busca mas recurso financiero den e programanan pa actualisa e veldnan di bala! FIFA manera su Presidente a anuncia, lo ta dispuesto pa duna mas placa pa asina mas team yega na nan veld di turf/yerba artificial! Esaki ta programa pa e añanan venidero!
AVB ultimo añanan a inicia cu implementacion di e programa di licencia (Clublicenses) y lo sigui duna apoyo y yuda mas team pa cumpli e licencia cu tambe ta un exigencia di CONCACAF/FIFA!
Tanto Victor Montagliani, President di CONCACAF como Gianni Infantino cu ta e Presidente di FIFA, tin gran aprecio pa ing. Richard Dijkhoff y ta considera Aruba un partner strategico den Caribe! Muestra di esaki y e confiansa cu nan tin den ing. Richard Dijkhoff ta momento cu a tuma e decision pa tene e congreso di CONCACAF na april ultimo akinan, pa prome biaha den historia! Tanto e Presidente di CONCACAf como esun di FIFA a destaca nan confiansa den ing. Richard Dijkhoff, AVB y Aruba como un partner importante pa e desaroyo di futbol den Caribe!
Ing. Richard Dijkhoff ta conta cu e apoyo y confiansa na nivel internacional y awor ta keda na AVB pa den e proximo 4 aña sigui haci e bon trabou y mantene e bon relacion di confiansa y trabou cu Richard Dijkhoff a logra! Richard Dijkhoff ta cla pa sigui traha 4 aña mas pa futbol di Aruba!


text:
Brazil Juniors no ta bo tipico ‘ekipo cu a caba di ascende’ pa e division mas halto. Nan ta hungando nan wega cu a hasi nan un ekipo dominante for di nan tempo den Division Uno caba. Despues di a sali campeon den e division ey, nan a cuminsa reforsa cu otro hungadonan cu ya tabata milita den e Division Honor of cu experiencia grandi caba, pero den esencia cu a bai bek cas ya cu ta cu Brazil Juniors nan a lanta originalmente. Apesar di refuersonan mane Kenroy Ranger y Shequan Cornett, entre otro, nan a logra mantene e ekipo mescos cu for di tempo di Division Uno, e spirito di e ekipo tambe a keda mescos, e motivacion..hopi halto.
A yega e dia di midi forsa cu un ekipo grandi mane RCA di Solito, e mas campeon di tur, apesar di a perde nan hegemonia den e ultimo anjanan, toch ta RCA nan ta! RCA te na e partido aki tin 9 punto den 5 wega, den bataya pa ‘top cuater’, cu un derota so. Ya Brazil a topa cu otro dos grandi caba, nan a bataya Nacional te final pa perde 2-3 den un tremendo partidaso. Despues nan a topa cu e campeonnan Dakota unda cu di berdad nan a haya un les y a keda humilde den derota di 4-0. Awe ta dia di un otro test grandi mas, testnan cu ta hacibo kibra of crece..of tur dos.
E wega a cuminsa hopi timido, dos ekipo cu tabata cauteloso, studiando otro pa mas of menos un bon 12 minuut n’ei. Brazil ta cuminsa tuma mas iniciativa mientras cu e wega ta progresa, RCA ta wardando patras, respetando e velocidad imponente di e “Uptown Boys” nan. Respet por cierto tabata di ambos banda, un wega cu tabata en general hopi deportivo tambe.
E partido ta gana ritmo, mane a spera, Brazil ta tira dilanti y ta cuminsa yega mas y mas, cu bon chensnan, pero RCA tambe cu varios chens pa bai ariba, un “toma y dame” ta mane nos por califica e wega te cu halftime, ambos ekipo cu chens mientras cu nan ta pusha dilanti lagando habri den defensa. Gol si no a cai, inexplicablemente toch paso tabatin momentonan di gol pa ambos.
For di un wega bastante nivila, indica tambe pa e marcador di 0-0 na halftime, ta Brazil Juniors a cuminsa e di dos tempo na un otro nivel, ta mane cos e “pep-talk” den camerino lo por a traha, of ta ‘mas bien tambe’ cu a cuminsa implementa un otro strategia, a cuminsa press halto, poniendo hopi presion riba e defensa di RCA, unda cu e oncena Tricolor no tabatin salida, djeynan tambe Brazil a sabi di hasi bon pase y liher den nan contra golpinan, cu mayoriamente tabata cuminsa for di un poco dilanti medio-cancha caba.
E chensnan di Brazil Juniors a cuminsa bira hopi mas preciso, skerpi na un manera di bisa. Na minuut 47 caba ta Owen van der Wijne den un “fastbreak” ta transporta rapido y ta hasi bon pase pa Kenroy Ranger na banda drechi, unda Ranger ta pasa hopi liher pa haya Samson Occean habri riba banda robes dilanti di e gol di RCA, unda Occean no ta basila y ta pone e bala den net pa e 1-0 pa e “Uptown Boys” nan di Brazil, un gol di velocidad, toke y precision, un arte realmente.
No a pasa ni tres minuut despues di e prome gol di Occean, ora cu Kenroy Ranger tabatin un escapada atrobe y a los un tiro duro cu a wordo rechasa pero den e rebote Owen van der Wijne a sabi di haya e bala y a probecha pa anota e di dos gol di e wega pa pone Brazil Juniors ariba 2-0, dos gol den tres minuut, asina liher cosnan por cambia!
E “Uptown Boys” nan ta sigui cu un diluvio di atakenan, un trei otro, Van der Wijne cu yegada atrobe a hera aumenta e marcador na minuut 52, net despues di su mesun gol, RCA no tabatin contesta, nan tabata mane un boxdo cu ta tambaleando. E entrenador di RCA ya a hasi varios cambionan clave di hungadonan, tratatando di trece control y calmo, pa lanta cabes!
Den e siguiente cuarto di ora of mas ta RCA a cuminsa impone ritmo, y a cuminsa haya hopi yegadanan, nan tabata batayando sin duda, e varios yegadanan di peliger cu por a cambia e resultado pero sin por a score por lo menos un gol, p’asina drenta e wega, pero entre nan y e porteria tabat’ey e portero Marvin Irausquin, cu a cuminsa domina pa defende e resultado di su ekipo. Salba tras di salba, e marcador a keda 2-0 pa Brazil Juniors, RCA a tira “todo por todo” sabiendo cu e hobennan di Brazil lo bai explora e contra-ofensiva tambe sin duda, pero tabata tempo pa tuma risico.
Chensnan di gol di RCA, di Erick Santos y e goleador Ronald Gomez a wordo frustra den hopi ocasion pa Irausquin, hasta den un ocasion un punta di pia di Kenroy Ranger, un bala di Santos cu tabata bayendo aden caba! Bon defensa tambe a yuda Brazil hopi, pero, no tin duda cu RCA a bringa te final p’e gol ey, pero manera e dicho ta bisa na Spanjo; “el que no hace, se le hacen”, esey tabata e storia den e ultimo cuarto di hora di wega. RCA a faya den anota e gol tan importante ey, y den un contra-atake na minuut 85, un escape di distancia di Owen van der Wijne unda el a penetra area penal y fusila portero Ersamus, den un habri di wowo, e gol di knockout fulminante, y e victoria importante di Brazil Juniors riba e grandinan di Solito, RCA.
Toch na minuut 90 ainda RCA por a haya nan gol di honor, pero Marvin Irausquin atrobe saliendo leu for di su porteria ta salba su “cleansheet”, un biaha mas! Pitaso di referee De Leca ta pone punto final na e wega aki, den un di e miho weganan cu e fluit tambe den e campeonato aki, un fiesta di futbol den tur sentido. Brazil Juniors ta acumula awo 11 punto pa drenta provisionalmente den di cuarto luga riba tabla, RCA ta keda den di seis luga cu 9 punto.
Den un wega cu tanto actuacionnan excepcional manera Kenroy Ranger, Owen v/d Wijne, Samson Occean y otronan, nos ‘man of the match’ den e wega aki ta Marvin Irausquin, portero hoben di Brazil Juniors. Ta parce cu futbol di Aruba ta ‘alive and well’ den bon man di e generacion nobo.


text:
- un acta original of un copia certifica di e acta di e traspaso;
- un peticion por escrito di e anotacion den e registro di patent;
- e nomber di e luga di biba of residencia di e partido cu ta traspasa e patent mester coincidi cu e datonan den e registro di patent;
- bo mester yena e nomber y e adres di e partido(nan) cu ta haya e patent completo;
- bo mester yena e number di patent;
- bo mester yena e nomber y funcion di e firmantenan di e acta;
- percura pa e firma di e firmantenan ta original. Dus no un stempel;
- e acta mester tin e fecha y e luga unda a firma e acta.
Inscripcion di un acta di traspaso di un patent
Descripcion
Den caso cu bo kier traspasa bo derecho como doño di patent na un otro, bo mester entrega un peticion na Oficina di Propiedad Intelectual pa anota e traspaso den e registro di patent.
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
Inscripcion di un acta di traspaso den e registro papatent/peticion pa patent Awg. 75,-
Cuanto tempo ta dura pa hay'e?
Dos siman


text:
Oranjestad-Philipsburg – Sint Maarten a kumpli ku e deadline di yanüari pa aprobá su presupuesto di 2015. Cft ta konkluí sinembargo ku no a tene tur rekomendashon duná riba e konsepto di presupuesto na kuenta. E montante presupuestá di ANG 445 mion komo entrada ta mas haltu ku e ANG 426 mion rekomendá, ainda no a eliminá e retraso den pago na SZV i APS kual ta eksistí pa basta tempu kaba, i no a kompensá défisitnan di e añanan anterior. Cft a tene reunionnan konstruktivo ku gobièrnu kon ta bai resolve e sobrá puntonan di atenshon aki.
Kolegio di supervishon finansiero (College financieel toezicht – Cft) a bishitá Sint Maarten dia 23 i 24 di yanüari, loke por sierto tabata e promé bishita na Gabinete Gumbs. E Kolegio a reuní ku Gobernador, Promé Minister interino, Minister di Finansa, Konseho di Minister i e Komishon Fiho di Finansa di Parlamento. E tópikonan prinsipal ku a keda diskutí tabata e resultadonan di e presupuesto di 2014 i follow-up riba e rekomendashonnan di Cft riba e konsepto di presupuesto di 2015. Gobièrnu di Sint Maarten tin tempu te 2 di mart pa mustra Cft ku e puntonan di atenshon ku a sobra den e presupuesto di 2015 lo keda atendé na tempu i den un forma korekto, i ku e presupuesto ta kuadra ku e stipulashonnan di e Lei di Konsenso di Supervishon Finansiero.
Presupuesto 2014
Gobièrnu a informá Cft ku datonan preliminar di Gobièrnu ta indiká ku e entradanan di 2014 lo yega na un montante di ANG 430 mion. E presupuesto ta indiká un défisit moderá di mas o ménos ANG 8 mion. Cft ta warda e sifranan final pa un analisis mas aleu.
Presupuesto 2015
E presupuesto 2015 a keda aprobá pa Parlamento i firmá pa Gobernador fin di yanüari, na tempu ainda promé ku e deadline posponé di 31 di yanüari a pasa. Cft a indiká tres punto di atenshon pa ku e presupuesto ei. Na promé lugá e entrada a keda proyektá na un nivel di ANG 445 mion, loke ta mas haltu ku e resultadonan di añanan anterior. Na di dos lugá no a eliminá e retraso den pago di aproksimadamente ANG 200 mion na prinsipalmente SZV i APS ainda, kontrali na kompromisonan hasí anteriormente. Presidente di Cft a ripití su preokupashon tokante di e punto di atenshon pendiente aki. Na di tres lugá défisitnan di for di 10-10-10 a akumulá te un total di aproksimadamente ANG 55 mion, loke mester keda kompensá. Cft a manda su konseho riba e presupuesto aprobá di 2015 pa e minister di Finansa, kende awor tin te 2 di mart pa reakshoná riba e rekomendashonnan di Cft.
A diskutí tokante di posibel solushon durante di e reunionnan ku Gobièrnu. Gobièrnu lo entregá dokumentashon pa sostené e kresementu di entrada kalkulá riba ANG 15 mion. Cft ta monitòr realisashon di e entrada riba e promé kuater lunanan di 2015 pa determiná si e kresementu aki ta hustifiká. Pa loke ta trata e retraso den pago na SZV i APS, a akordá ku lo paga esaki promé ku fin di mei. Cft lo revisa e resultadonan durante di su próksimo bishita na yüni i lo diskuti e kompensashon di e défisitnan di e añanan anterior.
Aserkashon di mas aña
Sint Maarten ta preparando un dokumento di vishon di mas aña pa hisa entrada i realisá un surplus prespuestario entrante 2016, pa kompensá e défisitnan di e añanan anterior. E dokumento ta konsistí di kuater parti: un programa di desaroyo ekonómiko, reorganisashon di ofisina di impuesto, adaptashon di leinan di impuesto, i un programa di subimentu di entrada i bahamentu di gastu. Cft ta aploudi e aserkamentu di mas aña aki. E Kolegio a konsehá Gobièrnu pa enbolbí un outoridat eksterno independiente pa revisá e plannan i brinda un stempel di aprobashon komo eksperto. Esaki ta hisa konfiansa tambe serka e públiko i lo mester atraé invershonista privá, ya ku Gobièrnu no por ehekutá e plan aki su so.


text: Diasabra mainta a drenta informe di cu tin un persona canades cu pa basta tempo caba ta cana molestia pidi hende placa y e mainta aki e ta na e ATM di RBC na Windstraat, mesora a dirigi un patruya na e sitio. Na yegada di e patruya a bin compronde cu e limosnero aki a bandona e sitio caba. TA trata aki di un canades cu pa basta tempo caba ta cana pidi placa ronde. A bira tempo pa justicia haci algo pa manda e persona problematico aki bek pa su pais. Ya cu aki e tin tur hende tormenta cu su pidimento di placa.


text:
WILLEMSTAD,—-Tabata djarason tras di lomba ku Shaqira Noor a sali pa El Salvador, kaminda ku e lo bai partisipá na sertámen di “Miss Teen Mundial 2021”. Ta trata aki di un sertámen, ku ta konta ku partisipashon di 30 partisipante.
T’asina ku e promé tres dianan Shaqira a keda na Panamá, pero riba e dia di awe, e ta yega El Salvador pa asina e kuminsá aklimatisá su mes. Kòrsou ta pinta di ta un faborito grandi pa e sertámen aki, mirando ku ta un damita krioyo i ku hopi karisma . Ta un damita ku tin ta prepará for di 2019 na momentu ku el a gana e promé edishon di “Miss Teen Curaçao International”, bou di e organisashon di CICQ.
Kòrsou por sigui e sertámen aki riba tur plataforma di Sosial media di “Miss Teen Mundial” òf Di Cicq. Ya por kuminsá vota riba facebook instagram di @Missteenmundial pa asina Kòrsou tin un puesto sigurá den e tòp di e sertámen final, ku lo bai ta dia 25 sèptèmber proksimo.
Otro informashon ku Vigilante Farándula ta na altura di dje, ta bisa ku Gionel Virginie, tambe ta huntu ku Shaqira Noor. Esaki ta nifiká ku Gionel su meta i pensamentu ta pa bolbe hasi historia. Vigilante Farándula, sigur lo bai sigui Shaqira Noor hopi di aserka, pa asina laga Kòrsou sa kon tur kos ta bayendo kuné durante di e sertámen i su partisipashon.


text:
Passion Project- BoldBizz | Jaritza Correa
Manage episode 293935601 series 2801599
Den e episodio aki nos a tene un entrevista cu Jaritza Correa - Founder di BoldBizz e plataforma informativo pa Entrepreneurs na Aruba.
BoldBizz ta un proyecto cu Jaritza a cuminsa cune na 2017, y e inpiracion pa esaki a bin di su pasion cu e tin pa educacion combina cu "business" -asina aki Jaritza a bin cu e idea pa traha un plataforma informativo unda entrepreneurs na Aruba por haya concecemento practico di haci negoshi na Aruba, informacion manera con pa traha business plan, mercadeo etc.. Jaritz a conta nos cu e semper a kere firme den su proyecto cu a cuminsa esaki chikito y asina ela crece den un team di "like-minded" individuals cu trece contenido pa Boldbizz.
Den nos entrevista Jaritza a conta nos cu semper ta importante pa bo identifica loke bo tin pasion pe y despues tuma e stap y accion pa haci esaki realidad. E prome stap ta dificl pero ora di tuma esaki tur cos despues lo "fall into place"
Nos a puntra Jartiza kico ta 5 must know tips pa entrepreneurs na Aruba ela bisa nos:
1. Bin cu bo idea- y traha un plan - tin un vision di kico bo kier logra
2. Start -cuminsa cu loke bo tin pero basa riba bo plan
3. Collab - partner up y asina bo ta haya concocemento na unda bo mester desaroya ainda
4. Ta importante pa bo tin un sosten di bo famia, amiga /o nan- tin un "tribe"
5. Tin mentor cu por guia bo den e proceso aki
Tune in y haya sa mas!
Pa mas informacion di BoldBizz:
https://www.facebook.com/BoldBizz
https://www.instagram.com/boldbizz/
97 afleveringen